text:
Ngororero: Icyo abatazi indimi z’amahanga batekereza kuri serivisi bahabwa
Kuba abayobozi bakuru b’igihugu barahagurukiye kunoza serivisi zihabwa abagana ubuyobozi n’ibigo bitandukanye haba muri serivisi za leta cyangwa izitangwa n’abafatanyabikorwa bayo cyangwa abantu bigenga, byatumye n’abaturage bo mu karere ka Ngororero batangira kugaragaza ibitekerezo byabo kubirebana na serivisi bahabwa.
Icyo abenshi banenga mumitangirwe ya serivisi ni ukuntu kunzugi z’abakozi n’abayobozi haba handitse ibintu umuturage atabasha kwisobanurira igihe akeneye kwinjira mubiro by’umuntu, ndetse ngo n’abize bakaba atiri bise bakwisobanurira ibyanditswe kunzugi akenshi mumagambo ahinnye y’igifaransa cyangwa icyongereza.
Hari ibyo batabasha kwisobanurira bifuza ko byashyirwa mu kinyarwanda
Ikindi kandi, ngo kunzugi z’ibiro cyangwa ahamanikwa amatangazo ntaho wabona inshingano z’umuntu ngo babe bakwiyobora batabanje kubaririza, bakaba basaba ko byakosorwa kandi bikandikwa no mukinyarwanda kuko abenshi mubahabwa serivisi ari abanyarwanda.
Ikigenda neza benshi mubo twaganiriye bahurizaho ni uko ubuyobozi bw’inzego za leta mu karere ka Ngororero bushyira imbaraga mu gutuma abantu batandukanye cyane cyane abacuruzi banoza serivisi zabo, ndetse ngo iyo umuturage abashije kugera kumuyobozi cyangwa umukozi w’akarere akeneye nawe amuha serivisi kuko ntabagihutazwa muri ako karere.
Ukurikije uko babivuga, abaturage bazi serivisi zirushaho kugenda neza mu karere aho bashima abajyanama muby’amategeko uko babakira ndetse n’abandi, bakurikije aho bagiye banyura bashaka serivisi nkuko hakizima evariste uvuga ko amaze igihe aza mubibazo bitandukanye kucyicaro cy’akarere abivuga.
Ibiro bitanga inama n’ubufasha kuby’amategeko birashimwa
Abaturage kandi bavuga ko mutugari hakiri abayobozi batwo bagikanga abaturage kimwe no mumidugudu ndetse bagatunga urutoki bamwe, nko mu murenge wa Sovu aho umuturage avuga ko yarenganyijwe n’umuyobozi wamwambuye agatebo ke n’ibyari bikarimo ngo ni uko atagiye kumuganda kandi bizwi ko arwaye ndetse atangirwa ubuhamya n’abandi baturage ariko ngo bigenda bigabanuka, iyo abaturage bashize ubwoba bakabivuga kunzego zisumbuyeho.
Hashingiwe kumabwiriza yatanzwe na minisitiri w’inteba, buri mukozi wese akaba asabwa gushyira kurugi rw’ibiro bye ibishobora byose gutuma abamugana bishimira serivisi bahabwa kandi bitabagoye.


c: text/html

text:
ven.
18
nov.
2011
Kristu Mwami w’ishema kandi umara agahinda uze kudukomeza turakwambaza. Kristu ni Umwami w’abantu nyir’ingoma zose z’isi niyubahwe Mwimanyi. Kristu shimwa, Kristu ganza, Kristu utegeka amahanga yose Kristu singizwa. Aya ni amagambo dukoresha mu ndirimbo twemeza kandi duhamya ko Nyagasani Yezu ari Umwami wacu, akaba Umwami w’ibiremwa byose, akaba umugenga w’ibiboneka n’ibitaboneka. Uwo mwami w’isi n’ijuru ni We Zaburi ya 23 itubwira: Uhoraho ni umushumba wanjye ntacyo nzabura. Andagira mu rwuri rutoshye, akanshora ku iriba ry’amazi afutse. Anyobora inzira y’ubutungane abigiriye kubahiriza izina rye. N’iyo nagera mu mukoki ucuze umwijima ntacyankura umutima kuko igihe cyose aba ari kumwe nanjye. Ni We utwiragiriye, kandi twaba twazimiye akatugarura, twaba twatannye akaducyamura. Ni We utwomora iyo twakomeretse maze twaba turwaye akatuvura. Nguwo Umwami buhungiro bwacu. Nguwo umukurambere mu bapfuye, nguwo uwadusubije ubugingo. Nguwo umwarimu mwiza ivanjiri itwereka, utubwira ibyo tuzabazwa k’umunsi tuzinjirira aho tuzakorera ikizami tubazwa iby’ukuntu twabaye muri ubu buzima Yezu yabaye adutije kuri iyi si. Tuzirikane kuri izi ngingo zikurikira:
1.Igihe umwana w’umuntu azaza yuje ikuzo, ibihugu byose bizakoranyirizwa imbere ye.
Nyagasani yakomeje kuvuga ko ari umwami, rubanda natwe twese tukanga kumwumva no kumwitaho, none uyu munsi aravuga yatuye. Nta wundi tugomba kurangamira ni We, twabishaka tutabishaka ni We Mwami w’ikuzo. Ni We Nyiringoma zose watashye muri twe, ni we tugomba kwiha twese uko tungana, waba muto waba mukuru, waba mubi cyangwa mwiza, waba ukize cyangwa se ukennye, Umwami wawe ni uwo kandi twese ni we duhungiraho. Namwemera namwanga, ubwami bwe sinzabubuza kuba ubwami kandi sinzigera mubuza kwigarurira isi n’abayituye kandi ntituzamubuza gukoranyiriza imbere ye amahanga yose. Kenshi tujye twibaza kuri uyu munsi w’imperuka: niba warahiriwe n’urugendo ukarya ukaryama bugacya ufata ka cyayi, jya ugera aho wibaze kuri uyu munsi igihe bizaba ngombwa ko dutunguka imbere ya Nyagasani. Mama nzamuhingukana imbere iki mu biganza no k’umutima?
Niba warabyaye ugatuma ndetse abana bawe bakaba barakwicaje aho abandi baririra, jya ugira igihe uzirikane Umwami w’abami, wibuke ko ari We waremewe kandi ko ari We ugomba kugiramo amizero. Niba ubuzima bwawe ari ugupfundikanya, wabona bwije ukibaza niba buri bucye, wabona bukeye ukibaza niba buri bwire, nawe amaganya, amarira n’agahinda byiguhuma amaso ngo bikubuze gutekereza k’umunsi Nyagasani Yezu azadukoranyiriza imbere ye twese. Uwo munsi uzaba umeze ute? Uzaba uhagaze, nzaba mpagazehe, mpagararanye iki?
2. Nari nshonje muramfungurira, nari mfite inyota mumpa icyo kunywa.
Ngiryo ihurizo rya mbere Nyagasani ashaka ko twakoraho ubushakashatsi buhagije. Yabitubwiye kare kugira ngo tuzatungukane imbereye inyandiko ndende igaragaza abashonji twagaburiye, igaragaza abishwe n’inyota twarwanyeho. Iki ni ikibazo gikomeye muri iyi si itagira imbabazi, iducira umugani itubwira ko amaboko atareshya atanaramukanya. Ni ikibazo gikomeye aho abashonji ari benshi nyamara bamwe basagura. Ni ikibazo gikomeye aho abatekamutwe bagenda biyongera maze yaza yakubeshya ukazinukwa umuntu uza agusaba wenda ababaye, ariko kubera ibisambo byagukuye umutima ukamwikiza umusubiza ko nawe iwawe rukinga babiri.
Gushishoza igishimisha Imana Nyagasani Umwami w’abami muri iri hurizo ry’ubuzima ntibyoroshye. Aha abenshi hazatugora, ubanza tuzarya indimi tukabura uko twisobanura niba Nyagasani ataje ngo atwigishe gukorera bagenzi bacu ikiri icyiza kandi gikwiye cyo kubafungurira no kubamara inyota.
3. Naje ndi umugenzi murancumbikira.
Ubu hasigaye hakora ifaranga. Ngo ntuzarate ngo ni kwa nyoko wanyu cyangwa se ngo ni kwa nyogosenge maze ngo uvuge, uzibuke ko ubu ikivuga ari ifanga! niba nabaze ko ibyatetswe ari ibya babiri, ubwo ni abo. Uje gucumbikisha ntiyabazwe, ndetse nitunamucumbikira araza gukaraba kandi amazi tuyagura, araza gucana amashanyarazi wenda amasaha atanu kandi uko ukwezi gushize twishyura umuriro. Ikitworoheye aho kwiteranya, ni ukumwumvisha ko icumbi ridahari kandi ubu si nka kera basasaga bakadandura maze umusambi umwe ukararwaho imbaga. Iki kizami nacyo kizatubera ingorabahizi, ntitukirengagize ibyo tuzabazwa, nitubitekerezeho kuko ngo uwo uzaheka ntumwisha urume.
4. Nari nambaye ubusa muranyambika, nari ndwaye muransura, nari imbohe muza kundeba.
Nyagasani azatubaza k’ubuzima twiberamo buri munsi. Niyo mpamvu atadusaba ibihambaye, ahubwo adusaba kubaho uko tugomba kubaho. Kuba umutagatifu si ukuba igitangaza n’igihange, si ukubakira abakene bose b’isi, si ukwamamara ku isi hose. Kuba intungane, kuzabasha gusubiza neza Yezu ni ukwita kubo tubana no kubo duturanye. Abo nibo Imana yaduhaye kwitagatifurizamo. Irinde guhora ureba ikijisho wa muturanyi wawe, wimukekaho amarozi atigeze, wimugirira ishyari ngo narwara isengesho ryawe ribe iryo kuvuga ngo kiramaze, niba cyari gipfuye.
Kristu Umwami aradusaba kwitonda no gushishoza. Nitube abanyampuhwe maze tuzazigirirwe, nitube abantu azaduhembe kugira ubuntu, nitube intungane maze turebe ngo aradufasha gutunganirwa iwe ibuziraherezo.

robotstxt: allowed

filter: keep


text:
ven.
23
nov.
2012
UMUNSI MUKURU WA NYAGASANI YEZU KRISTU UMWAMI W'IBIREMWA BYOSE
ISOMO RYA MBERE
Igitabo cy'Umuhanuzi Daniyeli (Dan 7,13-14)
Jyewe Daniyeli, 13nijoro nariho nitegereza ibyo nabonaga: mbona uje mu bicu byo mu kirere umeze nk'Umwana w'umuntu. Ubwo yigira hafi ya wa Mukambwe, maze ajyanwa
imbere ye. 14Nuko yegurirwa ingoma, icyubahiro n'ubwami; imiryango yose, amahanga yose n'indimi zose biramuyoboka. Ubwami bwe ni ubwami buhoraho iteka ntibuzashira, n'ingoma ye ni ingoma itazagira ikiyitsimbura.
ZABURI (Zab 93 (92), 1ab, 1c-2,5)
Inyik/ Nyagasani Yezu Kristu, uri Umwami uganje mu ikuzo.
Uhoraho ni Umwami, yisesuyeho ubuhangare,
Uhoraho yambaye ububasha, yarabukindikije.
Isi yarayishinze arayikomeza.
Intebe yawe y'ubwami yashinzwe ubutajegajega,
uriho kuva kera na kare.
Ibyo waduhishuriye ni amanyakuri,
Ingoro yawe ikwiranye n'ubutungane,
Uhoraho, uko ibihe bizahora bisimburana.
ISOMO RYA KABIRI
Ibyahishuriwe Yohani Intumwa (Hish 1, 5-8)
Nimugire ineza n'amahoro 5bituruka kuri Yezu Kristu, umuhamya w'indahemuka, umuvukambere mu bapfuye, n'umugenga w'abami bo ku isi. Koko Kristu aradukunda; yadukijije ibyaha akoresheje amaraso ye, 6maze atugira ihanga rya cyami n'abaherezabitambo, kugira ngo dukorere Imana Se. Naharirwe rero ikuzo n'ububasha, uko ibihe bihora bisimburana iteka! Amen! 7Nguyu araje rwagati mu bicu, maze icyitwa ijisho cyose kizamubone, ndetse n'abamuhinguranyije: imiryango yose y'isi izajya mu cyunamo ku mpamvu ye. Ni byo koko! Amen!
8Ni jyewe Alufa na Omega, Intangiriro n'lherezo, - uwo ni Nyagasani Imana ubivuga - Uriho, Uwahozeho kandi Ugiye kuza, Umushoborabyose.
IBANGONDIRIMBO RIBANZIRIZA IVANJILI (Mk 11, 10)
Alleluya Alleluya.
Hasingizwe Ingoma y'umubyeyi wacu Dawudi itugezeho!
Hasingizwe uje mu izina rya Nyagasani.
Alleluya.
IVANJILI
+ Yohani (Yh 18, 33b-37)
Yezu ageze imbere ya Pilato, aramubaza ati 33b«Mbese ni wowe mwami w'Abayahudi koko?» 34Yezu aramusubiza ati «Ibyo ubivuze ku bwawe, cyangwa se ni abandi babikumbwiyeho?» 35Pilato arasubiza ati «Aho ntugira ngo nanjye ndi Umuyahudi? Bene wanyu n'abatware b'abaherezabitambo ni bo bakunzaniye; wakoze iki?» 36Yezu arasubiza ati «Ingoma yanjye si iyo kuri iyi si; iyo ingoma yanjye iza kuba iyo kuri iyi si, abantu banjye baba bandwanyeho kugira ngo ntagabizwa Abayahudi. None rero Ingoma yanjye si iy'ino aha.» 37Nuko Pilato aramubaza ati «Noneho rero uri umwami?» Yezu aramusubiza ati «Urabyivugiye: ndi umwami! Cyakora icyo jyewe navukiye kandi kikanzana ku isi, ni ukugira ngo mpamye ibyerekeye ukuri. Unyurwa n'ukuri wese yumva icyo mvuga.»


text:
mer.
29
déc.
2010
Tomasi yavukiye i Londres mu Bwongeleza. Arangije amashuri ya Kaminuza i Paris no muri Boloniya, yaherewe ubusaserdoti muri Diyosezi ya Kantorberi. Umwami Heneriko wa II amaze kwima ingoma, aramumenya aramutonesha cyane, amugira ndetse umufasha we w’imena. Tomasi arashimwa cyane ibwami no muri rubanda kubera ahanini ubwitange n’ubutabera yakoranaga imirimo ashinzwe.
Nyuma y’urupfu rw’umwepiskopi wa Kantorberi, Tomasi ni we wamusimbuye ku ntebe y’ubwepiskopi. Aba rwose umwepiskopi udakemwa, ateza imbere Kiliziya ku buryo bwose ataretse no gufasha abategetsi kuyobora neza igihugu. Icyo gihe niko umwami yabonaga ko azakomeza kumwumvira cyane ndetse aza no gushaka gushyiraho amategeko yabangamira Kiliziya. Ibyo rero aba yabibonye kare, ahaba intwari rwose yanga kuyemera. Umwami Heneriko biramurakaza ngo yasuzuguwe, ubwo burakari ndetse butuma Tomasi acibwa mu gihugu yigira mu Bufaransa, ahamara imyaka itandatu aba mu kigo cy’abihayimana.
Bukeye umwami aza kwiyunga na Tomasi, agaruka mu Bwongereza. Ariko nanone ntibyatinda, umwami yongera kumva atamwishimiye mu gihugu cye. Nuko abantu bane mu byegera by’umwami baramugambanira, bamusanga mu Kiliziya asenga bamutsinda aho. Hari ku wa 19 Ukuboza 1170. Mbere yo kuvamo umwuka Tomasi yabwiye abasaserdoti bari bamukikije, ati : «Ubwoba bw’urupfu ntibukwiye kudutesha ukwemera no kuvuga ukuri ».


text:
ven.
19
oct.
2012
ISOMO RYA MBERE
Ibaruwa Mutagatifu Pawulo Intumwa
yandikiye Abanyefezi (Ef 1, 1-10)
1Jyewe Pawulo, intumwa ya Yezu Kristu uko Imana yabishatse, ku batagatifujwe b’indahemuka muri Yezu Kristu : 2mbifurije ineza n’amahoro biva ku Mana, Umubyeyi wacu, no kuri Nyagasani Yezu Kristu.
3Nihasingizwe Imana Se w’Umwami wacu Yezu Kristu, Yo yadusakajemo imigisha y’amoko yose ituruka kuri Roho mu ijuru, ku bwa Kristu. 4Nguko uko yadutoreye muri We nyine mbere y’ihangwa ry’ibiriho byose, kugira ngo tuzayihore imbere mu rukundo, turi intungane n’abaziranenge. 5Igena ityo mbere y’igihe ko tuzayibera abana yihitiyemo, tubikesheje Yezu Kristu. Uko ni ko yabyishakiye ku buntu bwayo, 6kugira ngo izahore isingirizwa ingabire, yaduhereye ubuntu mu Mwana wayo w’Inkoramutima. 7Ni We dukesha ugucunguzwa amaraso ye, tukamuronkeramo imbabazi z’ibyaha byacu, ku rugero rw’ubusendere bw’ineza yayo, 8ikaba yarabudusesekajemo ibigiranye ubuhanga n’ubumenyi bwose. 9Yaduhishuriye ibanga ry’ugushaka kwayo, wa mugambi wuje urugwiro yari yifitemo kuva kera 10ngo izawuzuze ibihe bigeze : umugambi wo gukoranyiriza ibintu byose ku Mutware umwe rukumbi Kristu, ari ibiri mu ijuru, ari n’ibiri ku isi.
ZABURI (Zab 98 (97), 1, 2-3ab, 3cd-4, 5-6)
Inyik/ Imana yadusesekajemo imigisha,
kugira ngo ihore isingirizwa ikuzo ryayo.
Nimuririmbire Uhoraho indirimbo nshya,
kuko yakoze ibintu by’agatangaza ;
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
nimuvuze impundu kandi muririmbe.
Nimucurangire Uhoraho ku nanga,
ku nanga no mu majwi y’indirimbo,
mu karumbeti no mu ijwi ry’impanda ;
nimusingize Umwami, Uhoraho.
IBANGONDIRIMBO RIBANZIRIZA IVANJILI (Zab 1, 2)
Alleluya Alleluya.
Hahirwa umuntu uhimbazwa n’amategeko y’Uhoraho,
akayazirikana umunsi n’ijoro.
Alleluya.
IVANJILI
+ Luka (Lk 11, 47-54)
Muri icyo gihe, Yezu abwira abigishamategeko ati 47« Nimwiyimbire, mwe mwubakira imva z’abahanuzi kandi ari abasokuruza banyu babishe ! 48Bityo muba muhamya kandi mugashima ibyo abasokuruza banyu bakoze : bo bishe abahanuzi, mwebwe mukubakira imva zabo. 49Ni cyo cyateye Imana Nyir’ubuhanga bwose kuvuga ngo « Nzabatumaho abahanuzi n’intumwa, bazica bamwe abandi babatoteze. » 50Ni yo mpamvu ituma ab’iyi ngoma bazaryozwa amaraso y’abahanuzi bose yamenetse kuva isi igitangira, 51uhereye ku maraso ya Abeli kugeza ku ya Zakariya batsinze hagati y’urutambiro n’Ingoro. Koko ndabibabwiye : ab’iyi ngoma bazayaryozwa ! 52Mwiyimbire bigishamategeko, mwe mwatwaye urufunguzo rw’ubumenyi, mwebwe ubwanyu ntimwinjire kandi n’abashatse kwinjira mukababuza ! »
53Yezu avuye aho ngaho, abigishamategeko n’Abafarizayi batangira kumuzira no kumuvugisha menshi bamubaza, 54bamwinja kugira ngo bamufatire mu magambo ye.


text:
Nyamasheke: Abaturage barasabwa kubyaza umusaruro BDF
Abaturage batuye mu karere ka Nyamasheke barasabwa kumenya no kwegera serivise za BDF mu rwego rwo kwikura mu bukene no kubyaza umusaruro gahunda zabashyirweho muri BDF. Ibi bari kubishishikarizwa muri gahunda iri gukorwa n’iki kigega cyishingira abaturage mu kubona ingwate mu mabanki bakorana nayo (BDF), mu gufasha abaturage kumenya no gukorana na BDF mu karere kose ka Nyamasheke. Tugirimana Valens, uhagarariye BDF mu karere ka Nyamasheke avuga... Read More
Kamonyi: Imishinga ibanza kunyuzwa mu bigo by’imari ngo idindiza kubona ingwate ya BDF
Mu rwego rwo korohereza abanyarwanda kubona inguzanyo mu mabanki, Leta yashyiriyeho ikigega cy’ingwate (BDF), bimwe mu byiciro bitoroherwa no kuyibonera. Nyamara mu bakenera inguzanyo hari abavuga ko gusabirwa ingwate na Banki bidindiza imishinga. Ikigega BDF cyatangiye mu mwaka wa 2011, kikaba gifite inshingano zo gutanga inama n’ingwate ku nguzanyo zo gukora imishinga y’iterambere, zatswe mu mabanki no mubigo by’imari ku byiciro bitandukanye... Read More
Gatsibo: Ibigo by’imali birasabwa kwita ku mutekano w’umutungo w’ababigana
Bamwe mu bahagarariye ibigo by’imali bikorera mu Karere ka Gatsibo Abayobozi b’ibigo by’imari byose bikorera mu karere ka Gatsibo, bibukijwe ko bagomba kwita kumutekano w’ibigo bayobora ndetse n’umutekano w’amafaranga y’abaturage, kuko aribwo ababagana bazarusaho kubizera. Ibi aba bayobozi babyibukijwe n’umuyobozi w’Akarere ka Gatsibo wungirije ushinzwe ubukungu n’iterambere Habarurema Isaei, ku wa kabili tariki 6 Mata 2014 mu... Read More
Rusizi: Abacunga mutungo w’ibigo by’imari biciriritse barasabwa kwirinda kunyereza amafaranga y’abaturage bababikiye
Abacungamutungo b’ibigo by’imari biciriritse byo mu turere twa Rusizi na Nyamasheke barasabwa gukorana ubunyangamugayo akazi kabo kugirango babashe gucunga amafaranga y’abaturage baba barababikije. Ibyo babisabwe n’umuyobozi w’inama y’ubutegetsi w’ihuriro ry’ibigo by’imari biciriritse mu Rwanda (AMIR), Nzagahimana J.M.V. mu mahugurwa ajyanye no gucunga amafaranga ya rubanda baba barabikijwe yabereye mu murenge wa Kamembe mu... Read More
Nyamagabe: Abitabira Hanga umurimo barasabwa gusaba inguzanyo ihwanye n’ubushobozi bwabo
Kuwa gatandatu tariki ya 16/11/2013, abantu 50 b’i Nyamagabe basoje amahugurwa y’iminsi itanu kuri gahunda ya Hanga umurimo, aho bigishwaga gutegura imishinga bagamije kwihangira imirimo. Mu gihe mu byiciro byabanje hagaragaye abakoze imishinga ihanitse ikeneye amafaranga menshi bigatuma hari idahabwa inguzanyo,aba bahugurwaga ngo bagiriwe inama yo gukora imishinga iciriritse bagasaba inguzanyo ijyanye n’ubushobozi bwabo kandi bashobora kubona... Read More
RUSIZI: Abayobozi ba Sacco barigishwa uburyo bw’imikorere ya BDF
Abayobozi b’ibigo by’imari biciriritse cyane cyane abo mu mirenge ya za Sacco n’ibigo byegerejwe abaturage barashishikarizwa gukoresha ibikorwa by’Ikigega cyashyiriweho gufasha abaturage kugirango babashe kugera ku bigo by’imari bityo bahabwe inguzanyo zibafasha kwikura mubukene. Nubwo ibi bigo byashyiriweho abaturage ngo bigaragara ko bihora biririmbwa ariko mubyukuri ngo abaturage byashyiriweho, bamwe ntibarabisobanukiwe, ibyo bigatuma... Read More
Amajyaruguru : Abacungamutungo ba SACCO barasabwa gutanga serivisi nziza kuko bizongera ababagana
Abacungamutungo ba za SACCO zo muri Gakenke, Gicumbi na Rulindo. Umuyobozi w’Akarere ka Gakenke wungirije ushinzwe Imibereho Myiza, Ntakirutimana Zephyrin arasaba abacungamutungo ba SACCO gutanga serivisi nziza ku baturage babagana kuko bizagira uruhare mu kongera umubare w’abakiriya. Ibi uyu muyobozi yabivuze mu nama yahuje abakozi ba BDF n’abacungamutungo ba SACCO mu Turere twa Gakenke, Gicumbi na Rulindo, inama yabereye ku biro by’Akarere... Read More
RUSIZI: Ikibazo cy’ubukene bwugarije abagore n’urubyiruko ngo kigiye kuvugutirwa umuti binyuze munguzanyo
Mu rwego rwo guteza imbere abagore n’urubyiruko, babavana mungoyi y’ubukene, mu murenge wa Kamembe harabera amahugurwa yateguwe na MIGEPROF agamije gukangurira ibyo byiciro byombi uburyo bwo kumenya gushaka amafaranga aho urwo rwego rukangurira ibigo by’imari biciriritse gushishikariza abagore kwitabira no kumenya gukorana n’ibigo by’imari biciriritse bafata inguzanyo kuko aribwo buryo bwatuma batera imbere. Mu mahugurwa yahuje intumwa... Read More
Rwanda | Gakenke: Amabanki aratungwa urutoki mu kudindiza gahunda ya Hanga umurimo
Amabanki yose ntiyatanze inguzanyo za Hanga umurimo nk’uko yabyemeye. Umukozi wa Minisiteri y’Inganda n’Ubucuruzi ushinzwe ubujyanama muri Gahunda ya Hanga Umurimo mu Karere ka Gakenke, Uwera Jean Claude, atangaza ko amabanki atakoze ibyo yemeye itanga inguzanyo ku mishinga yatoranyije muri gahunda ya Hanga umurimo. Uyu mukozi asobanura ko mu mishinga 20 yatoranyije mu Karere ka Gakenke, ine gusa ari yo yabonye inguzanyo ikaba yaratangiye... Read More
Rwanda : BDF yatangiye gahunda yo gutera inkunga za sacco
Kuri uyu wa 26 Ukwakira,2012 BDF, ni ukuvuga ikigega cya Leta gishinzwe guteza imbere ishoramari, yagiranye inama n’abayobozi ba za Sacco zo mu Mirenge imwe n’imwe yo mu Turere twa Nyamasheke, Karongi, Nyamagabe, Gisagara, Nyaruguru na Ruhango. Icyari kigamijwe kwari ukurebera hamwe uko bakorana kugira ngo iki kigega kizabahe amafaranga yo kwifashisha mu gutanga inguzanyo. Nk’uko abahagarariye iki kigega babigaragaje, ngo ubundi cyashyizweho... Read More


text:
Muri Yesu barahihisha iminsi mibi ikaba itambuka! Alice Rugerindinda
“Wa bwoko bwanjye we, ngwino winjire munzu yawe wikingirane , ube wihishe akanya gato kugezaho uburakari buzashirira. “ Yesaya 26:20
Imana ishimwe cyane. …... “Izina ry’Uwiteka n’umunara ukomeye, umukiranutsi awuhungiramo , agakomera” Imigani 18:10.
Nakiriye Umwami Yesu nk’Umwami n’Umukiza w’ubugingo bwanjye mfite imyaka 14 kandi iwacu dutuye I Nyamirambo. Bitewe n’ukuntu aho hantu hateye, ntabwo abantu biyumvishaga ko nzashobora kubigumamo. Bamwe barambwiraga ngo ngiye hakiri kare kuburyo adolescence ( sinzi uko nayisobanura ariko n’imyaka amaraso y’ubuto aba ashyushye mu muntu) izangarura. Nagiye kubona mbona ya myaka bita mibi irarangiye ntamenye ko ahari nanayiciyemo, mbona mbaye inkumi mbona nubatse urugo…
“Wa bwoko bwanjye we, ngwino winjire munzu yawe wikingirane , ube wihishe akanya gato kugezaho uburakari buzashirira”.
Akenshi iyo umuntu yihishe munzu, ntamenya ibirimo kubera hanze. Bisaba ko uhihisha utuje udafite imitima ibiri, iyo bitabaye ibyo, nyuma y’igihe gito wumva urambiwe, ukumva hari ibintu byagucitse, wakumva urusaku rwo hanze ukumva wasohoka ukajya kureba ibibaye, arinaho benshi bajya bapfira bahuruye.
“ Uwiteka abwira Nowa ati: “ Injirana mu nkuge n’abo mu nzu yawe mwese, kuko ari wowe nabonye ukiranuka mu maso yanjye muri iki gihe. Itangiriro 7:1.
Nowa nawe yagiriwe inama n’Imana we n’umuryango we ngo bajye mu nkuge babe bihisheho gato kugeza ubwo ibyago bizarangirira. Yaremeye yinjira abantu bamureba, abandi bamuseka bibwirako yataye ubwenge, yinjira mbese ntawe agishije inama. Byari ibintu utasobanukirwa ukoresheje ubwenge busanzwe ariko yemera uko kuburirwam yinjira munze ye( inkuge) aba yihishemo akanya gato.
Kuva aho uri habi cyangwa hafite risques ukajya kwihisha, bifite umumaro wo kukurinda ibyago ndetse n’ibyaha. Mbese n’ugukuramo ukiruka ushaka ubuhungiro. Numva irindi jwi rivugira mu ijuru riti: “ Bwoko bwanjye, nimuwusohokemo kugirango mwe gufatanya n’ibyaha byawo, mwe guhabwa no ku byago byawo” Ibyahishuwe 18:4
Iyo ugeze aho bihisha uhabwa uburinzi n’Imana: “ Mwebwe abarindwa n’Imana kubwo kwizera, murindirwa agakiza kiteguwe kuzahishurwa mu gihe cy’imperuka” 1 Petero 1:5:
Uziko umukobwa ukijijwe neza atamenya ko hanze abakobwa baho birirwa bashaka imiti yo kudatwara inda?
Uziko urugo rurimo papa na mama bakijijwe neza kubera kuba mu bwihisho batamenya ko hanze ibintu byacitse ko abantu bataye ingo zabo….?
Uziko kubera kwibera munzu twihishe hari n’ibintu tutamenya aho bikorerwa ( ndavuga iyo ari ibintu bidahesha Imana icyubahiro)? Uziko hari ibihangayikisha abandi wowe wibereye mu mahoro Yesu atanga! Ni igitangaza pe.
Sinzi aho ubarizwa wowe, ariko inyuma ya Yesu nta burinzi na buke buhari, ariko ushatse wabwira Imana aya magambo: “Mana Mbabarira Mbabarira. Kuko ubugingo bwanjye buguhungiraho. Nikoko mu gicucu cy’amababa yawe niho ngiye guhungira , kugeza aho ibi byago bizashirira. Zaburi 57:1
Imana idusobanurire.


text:
mar.
29
mai
2012
ISOMO RYA MBERE
Ibaruwa ya mbere ya Mutagatifu Petero Intumwa (1 Pet 4, 7-13)
Bavandirnwe, 7iherezo rya byose riregereje. Murabe rero abashishozi n’abizige, kugira ngo muhugukire gusenga. 8Mbere ya byose ariko, mugirirane iteka urukundo nyarwo, kuko urukundo rubabarira ibyaha bitabarika. 9Mujye mucumbikirana mungo zanyu nta kwinuba, 10mufashanye buri wese akurikije ingabire yahawe, mbese mube nk’abagabuzi beza b’ingabire zinyuranye z’Imana. 11Nihagira uterura kuvuga, abigire nk’aho yigisha amagambo y’Imana; nihagira ukora umurimo uyu n’uyu, bibe nk’aho akoreshwa n’imbaraga ahawe n’Imana, kugira ngo lmana isingizwe ku buryo bwuzuye, ku bwa Yezu Kristu, We ukwiriye ikuzo n’ ububasha uko ibihe bigenda bisimburana iteka. Amen! 12Nkoramutima zanjye, ntimutangazwe no kuba muri mu muriro w’amagorwa, nk’aho ari ikintu kidasanzwe kibagwiririye, 13ahubwo mwishimire uruhare mufite ku bubabare bwa Kristu kugira ngo muzasabagizwe n’ ibyishimo igihe ikuzo rye rizisesurira.
ZABURI (Zab 96 (95), 10, 11-12a,12b-13a, 13cd)
Inyik/ Uhoraho araje, aje gucira isi urubanza.
Nimuvuge mu mahanga muti « Uhoraho ni umwami!»
Yashinze isi yose ntihungabana;
imiryango yose ayicira urubanza rutabera.
Ijuru niryishime kandi isi nihimbarwe!
Inyanja niyorome, n’ibiyirimo byose!
Imisozi nisabagire kimwe n’ibiyisesuyeho byose.
Ibiti byose by’ishyamba bivugirize impundu icyarimwe,
Mu maso y’Uhoraho kuko aje,
kuko aje gutegeka isi.
Azacira isi urubanza mu butabera,
arucire n’imiryango mu butarenganya bwe.
IBANGONDIRIMBO RIBANZIRIZA IVANJILI (Zab 1,2-3)
Alleluya Alleluya.
Hahirwa umuntu uhimbazwa n’amategeko y’Uhoraho:
yera Imbuto uko igihe kigeze.
Alleluya.
IVANJILI
+ Mariko (Mk 11,11-25)
Muri icyo gihe, Yezu amaze kwakiranwa impundu nyinshi 11agera i Yeruzalemu, yinjira mu Ngoro y’lmana, Amaze kwitegereza byose hirya no hino, umugoroba ukubye arasohoka, ajyana na ba Cumi na babiri i Betaniya. 12Bukeye, bahagurutse i Betaniya, Yezu aza gusonza. 13Akiri kure, arabukwa igiti cy’umutini gifite amababi ajya kureba ko hari imbuto yakibonaho, acyegereye asanga ni ibibabi bisa, kuko kitari igihe cyacyo cyo kwera. 14Abwira icyo giti ati «Ntihakagire umuntu urya imbuto zawe ukundi !» Ubwo abigishwa be baramwumvaga.
15Baragenda bagera i Yeruzalemu. Yezu yinjira mu Ngoro y’Imana, atangira kwirukana abacuruzi n’ abaguzi bari mu Ngoro ; ahirika ameza y’abavunjaga amafaranga, n’ intebe z’abacuruzaga inuma, 16kandi abuza abikoreraga imitwaro kwahuranya ikibuga cy’Ingoro. 17Nuko abigisha ababwira ati« Mbese ntihanditswe ngo ‘Inzu yanjye izitwa inzu yo gusengerwamo n’amahanga yose, naho mwebwe mwayigize ubuvumo bw’abambuzi !’» 18 Abatware b’abaherezabitambo n’abigishamategeko ngo babimenye, bashaka ukuntu bamwicisha ariko bakamutinya, kuko rubanda rwatangariraga inyigisho ze. 19Bugorobye, Yezu n’abigishwa be bava mu mugi.
20Mu gitondo bahita, babona wa mutini wumye kugeza mu mizi. 21Petero yibuka ibyabaye maze abwira Yezu ati« Mwigisha, cya giti wavumye dore cyumye cyose!» 22Yezu aramusubiza ati «Nimwemere Imana! 23Ndababwira nkomeje ko uwizera Imana ashobora kubwira uriya musozi ati ‘Shyiguka aho wirohe mu nyanja’, niyizera adashidikanya ko ibyo avuze biba, bizaba. 24Ni cyo gituma mbabwira nti ‘Icyo musabye cyose musenga, mwizere ko mugihawe, kandi muzagihabwa.’ 25Kandi igihe muhagaze musenga, mujye mubabarira uwo mwaba mufitanye akantu, kugira ngo namwe So womu ijuru abababarire ibicumuro byanyu. »


text:
Yabivuze asubiza ikibazo yari abajijwe, kimubaza icyo avuga ku banenga u Rwanda bavuga ko rwicariye ikirunga.
Hari mu Ihuriro rya cyenda ry’Umuryango Unity Club w’abayobozi, abari abayobozi n’abafasha babo wabaye kuri uyu wa gatanu tariki ya 4 Nzeli 2016.
Yagize ati "Abo ni abahanuzi b’amakuba. Baracyari muri 1994, bahora batega u Rwanda iminsi kandi babihereye muri iyo myaka".
Minisitiri Mukantabana Seraphine watahutse avuye muri Congo Brazzaville mu mwaka wa 2011, avuga ko abakiri mu buhingiro bahora biteguye ibyago byatera u Rwanda kugira ngo bahite batahuka.
Ati "Twebwe buri Noheri twumvaga mu bitekerezo tugiye gutaha. Twahoraga twumva ko u Rwanda rugiye gushwanyagurika.
Hari n’abandi birengagiza nkana ibyiza by’iki gihugu kuko bahora babona ibibi gusa n’ubwo haba hari ibyiza byinshi".
Yakomeje agira ati “ Hari uwumva imibare y’ibishimishije igeze kuri 90%, akavuga ngo ’kuki se hakiri iryo 10% ry’ibibi!"
Mme Jeannette Kagame Umuyobozi mukuru wa Unit Club, yasabye abanyamuryango ba Unit Club gufata iya mbere mu kwirinda gusubiza Igihugu mu mateka mabi cyavuyemo, ahubwo bagakomeza gufatanya gusigasira ibyagezweho.
Umuryango Unity Club urizihiza kuri uyu wa gatanu isabukuru y’imyaka 20 umaze ushinzwe, ukaba wabifatanije no kwisuzuma no kureba ibikorwa bishya wageraho mu mwaka mushya watangiye.


text:
Uhagaze ute imbere y’amategeko Yesu yaje gusohoza ?
Matayo 5:17–20 “Mwitekereza ko naje gukuraho amategeko cyangwa ibyahanuwe, Sinaje kubikuraho, ahubwo naje kubisohoza. Kandi ndababwira ukuri yuko ijuru n’isi kugeza aho bizashirira, amategeko atazavaho inyuguti imwe cyangwa agace kayo gato, kugeza aho byose bizarangirira.
Mu gitabo cyo Kuva 19-23 Bibiliya itwereka ko Imana yahaye Mose amategeko menshi, Bibiriya Yerekana ko yari amategeko arimo ay’imihango, ayigishaga abantu umubano mwiza, Yatozaga kandi Abayahudi kubaha Imana no kwitandukanya n’Abanyamahanga, akarinda ubwoko bw’Imana kugira ngo butanduzwa n’imigenzo y’abapagani n’imitekerereze yabo, bityo bagatwarwa nayo, aya Mategeko uwayarengagaho ntago yagirirwaga imbabazi, kabone n’aho igihano cyabaga kwicwa amaraso ye ntawe yabarwagaho.
Abakirisito benshi hari igihe bavuga ngo turi mu gihe cy’ubuntu ntacyo amategeko akitubwiye ,nyamara iyi myumvire ku ruhande rumwe si yo, ndagirango mbabwire n’ubwo Yesu yaje nk’umucunguzi, ntago yakuyeho amategeko ahubwo yaje kuyasohoza, Icyakora ataraza ngo tumwizere nta kundi kwizera bashingiraga ho uretse amategeko, Ariko kuko batabashije gukiranukira Imana yashimye kuboherereza umucunguzi ngo abashoboze ibyo bananiwe, bityo abayuda bashorewa n’amategeko kugeza Yesu aje, ngo batsindishirizwe no kwizera. (Abagalatiya 3:23-25), maze amategeko y’imihango n’imigenzo y’abayuda yabaga ashushanya kuza kwa Kristo ayo yasohojwe no kuza kwe Efeso 2:15 -16.
Nk’uko Imihanda yo mu isi igira amategeko yo kuyigenderamo, uyarenzeho cyangwa uyakandagiye akabiryozwa, ni nako n’abagenzi bajya mu ijuru bafite ibyo basabwa, si ukugenda uko biboneye , Turebere hamwe icyo Yesu yabivuzeho: Matayo 7:21-29
1. NTUKICE: “Mwumvise ko abakera babwiwe ngo ‘Ntukice, uwica akwiriye guhanwa n’abacamanza.’ Ariko jyeweho ndababwira yuko umuntu wese urakarira mwene se akwiriye guhanwa n’abacamanza, uzatuka mwene se ati ‘Wa mupfu we’, akwiriye guhanirwa mu rukiko, uzabwira mwene se ati ‘Wa gicucu we’, akwiriye gushyirwa mu muriro w’i Gehinomu.
2. NTUGASAMBANE : “Mwumvise ko byavuzwe ngo ‘Ntugasambane.’ Jyeweho ndababwira yuko umuntu wese ureba umugore akamwifuza, aba amaze gusambana na we mu mutima we.
3.NTUKAHUKANE: “Kandi byaravuzwe ngo ‘Uzasenda umugore we, amuhe urwandiko rwo kumusenda.’Ariko jyeweho ndababwira yuko umuntu wese usenda umugore we atamuhora gusambana, aba amuteye gusambana, kandi uzacyura uwasenzwe azaba asambanye.
4. NTUKARAHIRE:“Kandi mwumvise ko abakera babwiwe ngo ‘Ntukarahire ibinyoma, ahubwo uzakorere Umwami Imana ibyo wayirahiye.’ Ariko jyeweho ndababwira kutarahira rwose, naho ryaba ijuru kuko ari ryo ntebe y’Imana, cyangwa isi kuko ari yo ntebe y’ibirenge byayo, cyangwa i Yerusalemu kuko ari ururembo rw’Umwami ukomeye.Kandi ntuzarahire umutwe wawe, kuko utabasha kweza agasatsi kamwe cyangwa ngo ukīrabuze. Ahubwo ijambo ryanyu ribe ‘Yee, Yee’, ‘Oya, Oya’, ibirenze ibyo bituruka ku Mubi.
5. NTIMUKIHORERE: “Mwumvise ko byavuzwe ngo ‘Ijisho rihōrerwe irindi, n’iryinyo rihōrerwe irindi, Ariko jyeweho ndababwira kutabuza umuntu mubi kubagirira nabi: ugukubise urushyi mu musaya w’iburyo, umuhindurire n’uw’ibumoso.
6. NIMUKUNDE ABABANGA: “Mwumvise ko byavuzwe ngo ‘Ukunde mugenzi wawe, wange umwanzi wawe.’Ariko jyeweho ndababwira nti ‘Mukunde abanzi banyu, musabire ababarenganya, ni bwo muzaba abana ba So wo mu ijuru, kuko ategeka izuba rye kurasira ababi n’abeza, kandi abakiranuka n’abakiranirwa abavubira imvura.
7. NTIMUGAKORERE IBYIZA BYANYU IMBERE Y’ABANTU KUGIRA NGO BABAREBE ‘Mwirinde, ntimugakorere ibyiza byanyu imbere y’abantu kugira ngo babarebe, kuko nimugira mutyo ari nta ngororano muzagororerwa na So wo mu ijuru….. Ahubwo wowe ho nugira ubuntu, ukuboko kwawe kw’ibumoso kwe kumenya icyo ukw’iburyo gukora,
8. GUSENGA: ‘Nimusenga ntimukamere nk’indyarya, kuko bakunda gusenga bahagaze mu masinagogi no mu nzira ngo abantu babarebe, Ndababwira ukuri yuko bamaze kugororerwa ingororano zabo.
9. NIMWIYIRIZA UBUSA NTIMUKABE NK’INDYARYA zigaragaza umubabaro, kuko bagaragaza umubabaro kugira ngo abantu babarebe ko biyirije ubusa. Ndababwira ukuri yuko bamaze kugororerwa ingororano zabo.
10.Ntimukunde iby’isi : “Nta wucyeza abami babiri kuko yakwanga umwe agakunda undi, cyangwa yaguma kuri umwe agasuzugura undi. Ntimubasha gukorera Imana n’ubutunzi.
11. NTIMUKAGAYE ABANDI MWIRETSE: “Ntimugacire abandi urubanza mu mitima yanyu kugira ngo namwe mutazarucirwa, kuko urubanza muca ari rwo muzacirwa namwe, urugero mugeramo ari rwo muzagererwamo namwe. Ni iki gituma ubona agatotsi kari mu jisho rya mwene so, ariko ntiwite ku mugogo uri mu jisho ryawe?
Ese aya mategeko yo muri iyi nzira uyitwayeho ute muri iyi minsi ? Ese ntacyapa na kimwe utajya wubahiriza mu nzira ? Ndahamya neza ko benshi babikandagira, None ibi bihano nk’uko Yesu yabivuze bigiye bitangwa ni inde wasigara ? Umuyobozi wacu ni Yesu ni umunyembabazi ni nawe uduha imbaraga zo gukiranuka, ntago ahagaze nk’umuporisi uturyoza amategeko, ahubwo arasohoreza aya mategeko mu kumwizera, kuko kumwizera bitaduhesha uburenganzira bo kuba imbata z’ibyaha, ahubwo biduhehesha umwuka wera ariwe mufasha.\
Igisubizo Yesu yaduhaye ni iki: Ntimukagire umwenda wose keretse gukundana, kuko ukunda undi aba ashohoje amategeko, kuko ibi ngo “Ntugasambane, ntukice, ntukibe, ntukifuze” n’ayandi mategeko yose, bihurira muri iri jambo ngo “Ukunde mugenzi wawe nk’uko wikunda.”Ufite urukundo ntagirira mugenzi we nabi, ni cyo gituma urukundo ari rwo rusohoza amategeko “Abaroma (13:8-10).
Yadukunze urukundo ruhebuje, bityo aruduhaho icyitehererezo cyo gusohoza amategeko, ufite Yesu aba afite urukundo, Arihangana, agira neza, ntagira shyari, ntiyihimbaza, ntiyirarira, ntakora ibiteye isoni, ...(1 Kor 13: 1-13)
“N’uko umuntu wese wumva ayo magambo ya Yesu akayakomeza, azaba umunyabwenge wubatse inzu ye ku rutare, imvura iragwa, imivu iratemba, umuyaga urahuha, byose byikubita kuri iyo nzu ntiyagwa, kuko yari ishinzwe ku rutare (Mat 7:24), Yesu Niwe Rutare rwo kubakirwaho, Umwizeye azabona ubugingo Amina.
Ernest RUTAGUNGIRA


text:
Ubwo yasozaga itorero Indangamirwa icyiciro cya cyenda, Perezida wa Repubulika y’u Rwanda Paul Kagame yabwiye intore zitabiriye iri torero ko ku nshuro yaryo ya cumi bazakusanya intore zose zaciye muri iri torero (Indangamirwa) maze bakabatoza imyitozo ya gisirikare bakamenya kurasa, kumasha n’ibindi kandi bitabagoye.
Kuri uyu wa 19 Nyakanga 2016 ni bwo itorero Indangamirwa rihuza abanyeshuri barangije amashuri yisumbuye rimaze ibyumweru bibiri ribera Igabiro mu karere ka Gatsibo ryasojwe ku mugaragaro.
Mu mbwirwaruhame yagejeje ku ntore zitabiriye iri torero, abayobozi ndetse n’ababyeyi baje gushyigikira abana babo, Perezida wa Repubulika y’u Rwanda Paul Kagame yavuze ko yaganiriye n’abayobozi b’ingabo bakagira igitekerezo cyo guhuriza hamwe intore zose zaciye mu itorero Indangamirwa kuva ku nshuro ya mbere kugeza kuya cumi ariyo izakurikiraho maze bakabatoza igisirikare.
Perezida Kagame yagize ati: "Nahoze nganira n’abayobozi b’ingabo hariya dusubira no mu mateka, ariko tuvuga noneho nuko hari amatorero yagiye agenda nuko ingando zagiye zigenda turanavuga ngo ariko ko zimaze kuba icyenda, ... ku ya cumi twagize igitekerezo turavuga ngo ariko ubutaha twakigize ikintu kinini cyane ahubwo kirenze n’aha?"
Yakomeje asobanura uburyo ashaka ko itorero ryaba ikintu kinini agira ati: "..Tukakigira kinini ku buryo bumeze gutya: ku nshuro ya cumi tuzafate bose abamaze kunyuramo, guhera ku nshuro ya mbere kugeza ku ya cyenda tubashyire hamwe tubazamure ku rundi rwego, murabyumva mute? biroroshye..."
Yavuze ko azakomeza kubisaba izi ntore kandi ngo kuri we yizeye ko zizamwemerera ndetse ngo zizanizana nta mbaraga nyinshi bimusabye mu kubibumvisha.
Ati: "Nzabakurikirana mbinginge, muzanyemerera kandi, ndumva ari byo tugiye kuzakurikizaho, bitegurwe neza ndetse babakoreshe bya bindi mukunda cyane kurushaho, ubwo ndibwira ko mwamenye ibyo navugaga ariko reka mbibabwire kubashobora kuba batabyumvise.Tuzagabanya bya bipindi bya ba Rucagu na ba Kaboneka, ntabwo tuzagabanya agaciro ka byo, tuzagabanya uko bingana gusa, hanyuma tubigishe igisirikare, kandi bitabavunye"
Perezida Kagame yavuze ko nubwo hari abantu bibwira ko imyitozo ya gisirikare ari ibintu bivunanye ngo babitekerejeho babibonera uburyo itavunana ndetse barabyoroshya.
Ati: "Hari abantu bibwira ko training (imyitozo) ya gisirikare ivunanye, ariko ubu twayiboneye uburyo itavunana, turabyoroshya ntumenye n’icyo wakoze rwose, ugasanga uzi ibintu byose, ugasanga uzi kumasha, ukumenya imbunda z’ubwoko bwose, no kumenya kuzirinda aho ziba ziri wowe utayifite, cyane cyane nka mwe musigaye muba hanze tubagirira impungenge kuko dusigaye tubona barasa n’abantu ku mihanda....Ariko ndabona muzizana bitabanje kuntwara igihe kinini ngerageza kubibumvisha, ndabona muzizana ntawe ubasunitse"
Mu mpanuro yabahaye kandi Perezida Kagame yasabye izi ntore kugira uburre bwuzuzanya n’uburezi baherewe mu mashuri.
Icyiciro cya 9 cy’itorero Indangamirwa cyitabiriwe n’urubyiruko rw’Abanyarwanda biga mu mahanga n’abiga mu Rwanda bagera kuri 345.
Umuhungu wa Perezida Kagame Brian Kagame (ubanza ibumoso)na we ari mu bitabiriye itorero Indangamirwa icyiciro cya cyenda
Indangamirwa ku nshuro ya cyenda zari 350
Minisitiri w’urubyiruko n’ikoranabuhanga Jean Philbert Nsengimana yitabiriye isozwa ry’itorero Indangamirwa
Minisitiri wa Siporo n’umuco madame Uwacu Julienne na we yitabiriye uyu muhango
Minisitiri w’ubutegetsi bw’Igihugu Francis Kaboneka
Guverineri w’intara y’Iburasirazuba Uwamariya Odette na we yari ahari
Ababyeyi batandukanye bari bitabiriye umuhango wo gusoza itorero Indangamirwa
Intore zaboneyeho kwifotozanya n’abaje kubashyigikira
Intore zafashe amafoto y’urwibutso n’ababyeyi bazo bitabiriye uyu muhango ari benshi
Umuhungu wa Perezida Kagame na bagenzi be bahawe icyemezo cy’uko batojwe
Berekanye inyigisho zinyuranye baherewe mu itorero
INKURU: Jean Paul NIYITANGA
AMAFOTO: Jean Louis UWISHYAKA/ MAKURUKI.RW


text:
John Gala, Umuyobozi wa Komisiyo ishinzwe kuvugurura amategeko
Komisiyo ishinzwe kuvugurura amategeko mu Rwanda (Rwanda Law Reform Commission) yatangaje ko igiye kwifashisha itangazamakuru mu gusobanurira neza abaturage amategeko cyane cyane binyuze mu nkuru zitangazwa.
Byatangarijwe mu mahugurwa y’iminsi ibiri yasojwe kuri uyu wa Kane, aho abanyamakuru batandukanye bahugurwaga uko amategeko ashyirwaho mu gihugu n’uruhare rwabo mu kuyasobanurira neza abaturage.
John Gala, Umuyobozi wa Kimisiyo ishinzwe kuvugurura amategeko yavuze ko hari inkuru zijya zitambuka mu binyamakuru ugasanga amategeko yasobanuwe uko atari cyangwa ntiyumvikane uko bikwiye, ariko ngo ku bufatanye n’itangazamakuru bagiye kubihindura.
Yagize ati “Hari ibyo tujya tubona mu makuru, wabisoma ugasanga ibyo umuntu yanditse atari byo cyangwa se bituzuye neza.Atari uko ashatse kubyandika nabi ahubwo ari uko atabyumvise neza. Iyo bandika amategeko bagomba no kugerageza kuyasoma cyangwa bakatubaza.”
Bikunze kugaragara ko abaturage hari amategeko badasobanukiwe ahanini bitewe nuko ntayo bamenyeshejwe cyangwa ngo basobanurirwe.
Gala avuga ko ibyo bizakemuka nibakorana n’itangazamakuru, rikabafasha gukwirakwiza amategeko no kuyasonura mu buryo yanditsemo.
Mathias Hitimana, Umunyamakuru wavuze ahagarariye abandi muri ayo mahugurwa yavuze ko rimwe na rimwe abanyamakuru basobanura amategeko nabi atari ku bushake, ahubwo ari ukudasobanukirwa.
Yasabye Komisiyo kujya itegura amahugurwa menshi kandi ikanakurikirana haba hari aho itegeko ryasobanuwe nabi mu gitangazamakuru, bakabamenyesha bigakosorwa.


text:
Abaririmbyi Olivier na Amanda bakoze urubuga rw’ubukwe bwabo
Umuhanzi Kavutse Olivier na Amanda Fung bakoze urubuga rw’ibijyanye n’ubukwe bwabo buzaba kuwa gatandatu utaha tariki 9 Nyakanga 2016.
Aba bageni bitegura gushinga urugo kuwa gatandatu utaha, batangaje urubuga rw’ubukwe bwabo (kandahano urusure) rugaragaraho amafoto yabo bombi bari kumwe, ibijyanye n’ubukwe bwabo, uburyo bamenyanye, uburyo abifuza kwitabira ibirori byabo bazakenera gucumbikirwa bazakirwa n’ibindi binyuranye birebana n’urukundo rwabo ndetse n’ubukwe bwabo.
Kwinjira kuri uru rubuga usabwa umubare w’ibanga unagaragara ku rupapuro rw’ubutumire (1John419).
Kuri uru rubuga kandi, hagaragaraho aho ushobora kwiyandikisha mu gihe wifuza ko bakoherereza ubutumire bwabo aho uri mu rugo iwawe cyangwa ku kazi.
Aganira na Kigali Today, Kavutse Olivier yavuze ko bakoze urubuga kugira ngo borohereze abazabwitabira.
Yagize ati “Twarukoze kugira ngo dufashe gushyira amakuru yose ajyanye n’ubukwe ahantu hamwe cyane cyane ku bantu baba hanze.”
Kavutse kandi aratumira abakunzi ba muzika ye kuzitabira ubukwe bwe, akanatangaza ko yishimiye cyane intambwe yenda gutera yo gushinga urugo.
Yagize ati “Ndabatumira, ni karibu. Ndumva nishimye cyane ko ngiye gushinga urugo kuko ari ibintu by’abantu b’abagabo.”
Kavutse Olivier na Amanda Fung bazasezeranira i Rubavu muri Hakuna Matata Hotel ku wa gatandatu tariki 9 Nyakanga 2016 guhera saa saba z’amanywa, ari na ho hazabera n’indi mihango ijyanye no kwakira abashyitsi.
Kavutse Olivier, ni umuyobozi w’itsinda “Beauty For Ashes” riririmba indirimbo zihimbaza Imana aho aririmbana na Amanda Fung, Umunyamerikakazi ugiye kuba umugore we.
Aba bombi basezeranye imbere y’amategeko tariki 22 Gicurasi 2016 mu Mujyi wa Ottawa muri Canada.


text:
jeu.
18
oct.
2012
ISOMO RYA MBERE
Ibaruwa Mutagatifu Pawulo Intumwa yandikiye Abanyagalati (Gal 3, 1-5)
1Mbega ngo muraba abapfu, bakristu bo mu Bugalati ! Ni nde wabararuye kandi mwareretswe uko Kristu yabambwe ? 2Ndifuza ko mumenyesha iki cyonyine : ari ukuzuza amategeko, ari no kwakira ukwemera, icyabahesheje Roho ni ikihe ? 3Mbese mwabaye abapfu bigejeje aho ? Mwatangiye ibintu mufashijwe na Roho, none mwibwiye ko bizuzurizwa mu ruhu rw’umubiri ? 4Mbega kuruhira ubusa ? Ubonye n’iyo biba ku busa nyine ! 5Mbese nyine, Ubaha Roho, akabakoramo ibitangaza, abigirira ko mwujuje amategeko cyangwa ko mwakiriye ukwemera ?
INDIRIMBO (Luka 1, 69-70, 71-72, 73-75)
Inyik/ Nihasingizwe Nyagasani, Imana ya Israheli,
kuko yasuye umuryango we.
Yatugoboreye ububasha budukiza,
mu nzu ya Dawudi umugaragu we,
nk’uko abahanuzi be batagatifu,
bari barabitumenyesheje kuva kera :
Ko azadukiza abanzi bacu,
akatugobotora mu nzara z’abatwanga bose.
Yagiriye impuhwe ababyeyi bacu,
maze yibuka isezerano rye ritagatifu :
Ya ndahiro yarahiriye Abrahamu umubyeyi wacu,
avuga ko namara kutugobotora mu maboko y’abanzi bacu,
azaduha kumukorera nta cyo twikanga,
turangwa n’ubuyoboke hamwe n’ubutungane,
iminsi yose y’ukubaho kwacu.
IBANGONDIRIMBO RIBANZIRIZA IVANJILI
Alleluya Alleluya.
Nyagasani Mana, kingura umutima wacu,
kugira ngo dushakashakane urukundo amagambo y’Umwana wawe.
Alleluya.
IVANJILI
+ Luka (Lk 11, 5-13)
Muri icyo gihe, 5Yezu abwira abigishwa be ati « Tuvuge ko umwe yaba afite incuti akagenda ayigana mu gicuku, akayibwira ati ‘Mugenzi wanjye, nguriza imigati itatu ; 6dore incuti yanjye iri mu rugendo intungutseho, none mbuze icyo nyiha.’ 7Hanyuma undi akamusubiza ati ‘Windushya, dore nakinze kandi jye n’abana banjye turaryamye ; sinshobora kubyuka ngo nguhe iyo migati.’ 8Ndabibabwiye : n’aho atabyutswa no kumuhera ko ari incuti ye, yabyutswa n’uko yamubujije uburyo, maze akamuha ibyo akeneye byose. 9Nanjye ndabibabwiye nti : musabe muzahabwa ; mushakashake muzaronka ; mukomange muzakingurirwa. 10Kuko usaba wese ahabwa, ushakashaka akaronka, n’ukomanga agakingurirwa. 11Mbese ni nde mubyeyi muri mwe, umwana we yasaba umugati akamuhereza ibuye ? Cyangwa se yamusaba ifi, aho kuyimuha akamuhereza inzoka ? 12Cyangwa se yamusaba igi, akamuhereza manyenga ? 13Niba rero mwebwe n’ububi bwanyu muzi guha abana banyu ibintu byiza, So uri mu ijuru azarushaho ate guha Roho Mutagatifu abamumusabye ? »


text:
nzikurinda na nzikwiba
.
Habayeho abagabo babiri, umwe akamenya kwiba undi akamenya kurinda. Umunsi umwe, banywa inzoga baza guhiga. Nzikwiba ati: "Ufite inka yawe Gitare nzayiba kandi tuzayisangira." Undi ati: "Nzi kurinda, ntabwo tuzayisangira."
Nzikwiba aza nimugoroba batabizi, maze yiyicarira mu mfuruka. Nzikurinda abwira umugore we ati: "Mpa intebe nicare hano mu muryango, Nzikwiba atantwarira inka."
Umugore amaze guhisha, ahereza umugabo we amazi yo gukaraba aragabura amuha n' inzoga mu gacuma. Nzikurinda amaze gukaraba, Nzikwiba na we arakaraba barasangira. ( Ni ibyo mu mwijima wawe!... Nzikurinda ntiyamenya ko asangira na Nzikwiba) Babimaze umugore yongera umugabo we ariko atangara, ati: "Ko umugabo wanjye ataryaga atya, yabaye iki ?"
Nzikwiba abonye ko atagishoboye kwiba Gitare arataha. Bukeye aragaruka, biba kwa kundi; abigira gatatu, ariko muri ako gatatu kose basangira inzoga n' ibiryo.
Ku munsi wa kane, Nzikwiba na none yiyicarira mu mfuruka, umugore ajya kwiryamira, Nzikurinda na we yicara mu muryango. Ariko kuko yari amaze gatatu ataryama; ibitotsi biramutwara; Nzikwiba yumvise umugore atangiye kugona, ajya ku buriri atwara inkanda ye, arayitwikira, maze aza mu muryango yigana ijwi ry' umugore wa Nzikurinda : "Igire ku buriri, jye ndaba ndi ahangaha cya gikenya kitadutwarira inka." Nzikurinda akigera ku buriri arasinzira. Nzikwiba yicaza inkanda ku ntebe, inka ayikubita inkoni, arayishorera, ayigejeje iwe ayikubita intorezo arayibaga.
Nzikurinda amaze gukanguka ajya kurora, ageze mu muryango, akorakora inkanda agira ngo ni umugore we, aramuhamagara ati: "Wa mugore we si wowe wambwiye ngo mbe ngiye ku buriri, ngo nawe uraba uri ahangaha ?" Umugore yitabira ku buriri, ati: "Ashwi da !... nabikubwiriye hehe?" Nzikurinda ati: "Cya cyago Nzikwiba cyayitwaye!"
Mu gitondo Nzikwiba ashyira inyama mu nkangara n' inzoga mu gicuma, abihereza umukobwa we aramubwira, ngo nagera kwa Nzikurinda abaramutse, agende atereke mu nzu, maze yiyizire. Umwana aragenda no kwa Nzikurinda ati: "Mwaramutseho!" Bati: "Nta muramuko badutwariye inka." Umukobwa atereka inkangara mu nzu aritahira.
Nzikurinda bucya ajya gushaka inka ye. Ageze kwa Nzikwiba, ati: "Mwaramutseho!" Bati: "Yego" Ati: "Ese muzi ko batwaye ya nka yanjye?" Nzikwiba ati: "Igira hino umbarire uko bayitwaye!" Amuhereza intebe aricara, amuha inzoga mu gicuma, abwira umugore ngo nashyushye basamure, bajye gushaka iyo nka yibwe. Babaha amazi, barakaraba bararya. Barangije Nzikwiba ati: "Izi nyama turiye ni iza ya nka yawe Gitare dusangiye; nari nakubwiye ko nzayitwara kandi tukazayisangira!"
Nzikurinda arumirwa. Nzikwiba na Nzikurinda baranywana, baratura baratuza. Nuko Nzikwiba yigisha Nzikurinda kwiba. Nzikurinda abwira Nzikwiba ati: "Uranyigishe kwiba." Nzikwiba ati: "Uraze." Ati: "Ariko nzajya ntwara umusaya." Baragenda biba ikimasa. barakirya. Nzikurinda akura umusaya awuha Nzikwiba.
Bukeye bajya kwiba mu rugo bari bahishijemo inzoga y' ubuki. Nzikwiba yurira inzu, yurira afite intara, naho Nzikurinda ajya ku rusenge n' umuheha muremure, aratobora ahereza Nzikwiba baranywa, bamaze guhaga barabyina. Umwe ati: "Zahiye, zahiye !" Undi ati: "Zahiye !” Bene urugo babumvise baratabaza bati: "Batwibye !" Bageze hanze, Nzikwiba ajugunya intara, biruka bayigana bagira ngo ni umujura ubacitse. Intara ihorera igana epfo, bayihurizaho amacumu n' ibibando. Nzikwiba na Nzikurinda biba ibyo bashoboye n' inzoga, barikorera baragenda.
Hashize iminsi itatu, barongera bajya kwiba ikimasa. Na none Nzikwiba akukana umusaya wacyo. Bakomeza kwiba, bigera igihe Nzikurinda abwira Nzikwiba ati: "Maze kumenya kwiba sinzongera kugukurira umusaya." Nzikwiba ati: "Koko munywanyi wanjye umaze kumenya kwiba ? Ahaaa!.. ngaho daweya urawureke !"
Bukeye bajya kwiba mu rugo bahishijemo inzoga. Baterura ikibindi, bagitereka mu kirambi, baranywa maze berabyina, ngo "Zahiye! zahiye!.." Bene urugo baza kurora. Nzikwiba aba yashinze ku irembo, Nzikurinda bamuta muri yombi,baramuboha, baramukubita, biracika.
Mu gitondo Nzikwiba aba yahageze ati: "Mwaramutseho aba hano?" Bati: "Nta kuramuka n' abajura!" Bati: "Ariko twafashe umwe, dore n' aho twamuboheye, jya kureba." Ahageze Nzikwiba akubita urushyi Nzikurinda, amwongeza urundi, ati: "Reka nkubohe wo gapfa we!" Naho ubwo aramubohora, avuga ngo ntibazi kuboha. Arangije arigendera. Nzikurinda na we asesera mu rugo, arabacika, bahurira mu rugo rwa Nzikwiba! Abandi bagiye kureba, basanga umujura yagiye.
Nzikwiba ati: "Ntubonye ukuntu ngukijije?" Nzikurinda ati: "Ni koko munywanyi wanjye, nzajya ngukurira umusaya."
Barongera bajya kwiba, ikimasa, Nzikurinda amukurira umusaya. Bukeye bajya kwiba ibishyimbo by' inkorere mu murima ku manywa, bari bajyanye ikirago kinini, babihambiramo. Abababonye bati: "Nimuture mwa bisambo mwe!" Nzikwiba na Nzikurinda baranga. Umusore umwe aranyaruka akubita umwe urushyi, yongera urundi. Nzikwiba ati: "Muradukubise kandi twikoreye!" Abandi bati:"Nimuture." Bati: "Duture ibintu by' umwami ?" Barabakubita, bageze aho bacinya hasi. Bagiye guhambura, basanga ibishyimbo byahindutse umwana w'uruhinja wapfuye, barumirwa!. Nzikwiba ati: "Ngaho rero nababwiye ko twikoreye ubwome bw' umwami, ngaho nimubitegeke cyangwa tubajyane ibwami." Babaha inyana ebyiri, bati: "Nuko izo ni inshyi mwakubiswe. Bati: "Nimuze tujye ibwami turanze." Babongeza inka ebyiri, bati: "Izo ni uko twabaturishije." Bati: "Oya, turanze nimuze tugende." Baraboneza n' ibwami.
Bageze ibwami, batura ikirago, Nzikwiba akoma yombi ati: "Gahorane Imana n' ingoma Nyagasani." Twari twikoreye ubwome bw' umwami, duhura na Rwasangabo n' abantu be, baraduturisha, tubanza kwanga baradukubita; none Nyagasani wabatubariza icyatumye bahubanganya ubwome bw' umwami." Umwami arababwira ati: "Icyatumye mutinyuka guhungabanya ubwome bw' umwami ni iki ?" Bati: "Ni wowe wadutegeka Nyagasani." Ati: "Ni ukubohwa kandi mugatanga inka enye."
Barababoha, batanga na za nka uko ari enye, zisanga izindi enye, zose ziba umunani. Nzikwiba na Nzikurinda barongora inka uko ari umunani. Bageze imuhira rwa ruhinja ruhinduka ibishyimbo barabihura. Inka na zo barazigabanya, umwe ajyana enye undi enye.
Nzikwiba abwira Nzikurinda ati: "Munywanyi wanjye, sinakubwiye nti inka yawe nzayitwara kandi tuyisangire!"
Si jye wahera hahera umugani.


text:
Bamwe mu banyarwanda bari bazi imibereho cyangwa bakoranye na Nyakwigendera Seti Sendashonga baganiye ku murage n’ibitekerezo bya politiki yari afite. Ibyo biganiro byabaye taliki ya 25 y’ukwa gatandatu muri 2011 I Buruseli mu Bubiligi mu rwego rw’ikigo bashinze kitiriwe Seti Sendashonga.
Bamwe mu banyarwanda bari bazi imibereho cyangwa bakoranye na Nyakwigendera Seti Sendashonga baganiye ku murage n’ibitekerezo bya politiki yari afite. Ibyo biganiro byabaye mu mpera z’icyumweru gishize I Buruseli mu Bubiligi mu rwego rw’ikigo bashinze kitiriwe “Seth Sendashonga.
Icyo gikorwa cyabaye icyo kwibuka imyaka 13 Sendashonga amaze atabarutse n’ imyaka 12 icyo kigo gishinzwe, cyabahaye umwanya wo kuganira ku murage no ku bitekerezo bya demokarasi y’abaturage yashyiraga imbere.
Ibyerekeye icyo kigo, imibereho ndetse n’ubuzima bwa Nyakwigendera Seti Sendashonga, wabaye ministri w’ubutegetsi bw’igihugu w’u Rwanda nyuma ya jenoside ya 1994 ni byo tuganiraho muri Dusangire Ijambo uyu munsi.
Twatumiye bwana Yohani Batisita Nkuliyingoma, umwe mu bashinze “Institut Seth Sendashonga” na madame Siriyaka Nikuze Sendashonga wari warashakanye na Nyakwigendera Sendashonga. Ni muri Dusangire Ijambo y’umunyamakuru Etienne Karekezi.


text:
1.umukobwa w'inzobe
2.utari muremure cg mugufi
3.ufite akarenge gato kdi nta rwara narumwe yavuyemo nta ni myate afite
4.ufite umusatsi wa naturel mwiza
5.ufite amannyo manini amwe atetemwe agenda atangintashyo
6.ufite amenyo meza yumweru+ishyinya yumukara+kugirinyinya byo ni agahebuzo+kuba aseka neza
7.utanywinzoga kuko abakobwa banywinzoga mbangurunuka
8.ufite ukabiri gatoshye kdi kanoze apana ibiheri mumaso
9.ufite amaso manini kdi meza,akaba anareba neza
10.ukunda gusenga kdi ibyasenga abishyira mubikorwa
11.ugira isuku kdi yita kubintu
12.ufite A2 gusa kuko abakobwa biga kaminuza ndabanga ibi bitavugwa
13.kuba akundingoma azino kuzirya kuko nange nizo nemera ibindi bikaza nyuma
14.kuba afite munsi yimyaka 23,ibiro 55-65kg,uburebure160-172cm
15.ikiruta byose kuba ari "insugi"kuko nintabona insugi ntamugore nzirirwa nkenera!
16.murakoze gusoma ibiranga umukobwa muzima,kdi quality nibagiwe munyibutse kdi ushaka kunsobanuza kuki nkeneyumezutya nagutya nzamubwira!
mumbwire rero umugore uteyutya nzamubona!
1.umukobwa w'inzobe


text:
sam.
05
mars
2011
ISOMO RYA MBERE
Ivugururamategeko (Ivug 11, 18.26-28.32)
Musa abwira imbaga y’Abayisraheli ati 18«Aya magambo yanjye mwumvise muzayabike muri mwe, mu mitima yanyu, muyagire ikimenyetso kidasibangana mu biganza byanyu, muyatamirize mu ruhanga hagati y’amaso yanyu. 26Dore uyu munsi mbashyize imbere umugisha n’umuvumo. 27Umugisha muzawubona nimwumvira amategeko y’Uhoraho Imana: yanyu mbagejejeho none; 28umuvumo muzawugira nimutumvira amategeko y’Uhoraho Imana yanyu, mugateshuka inzira mbabwirije none ngo mwikurikirire izindi mana mutari muzi. 32Ariko rero muzajye mwihatira gukurikiza amategeko yose n’imihango mbashyikirije uyu munsi.»
ZABURI (Zab 31 (30), 3bc-4, 17.20, 24ab.25)
Inyik/ Uhoraho, ni wowe rutare runkiza.
Mbera urutare rukomeye,
n’urugo rucinyiye nzakiriramo.
Koko rero ni wowe rutare rwanjye n’ingabo inkingira,
nyobora, undandate ubigiriye kubahiriza izina ryawe.
Uruhanga rwawe nirumurikire umugaragu wawe,
Maze unkize ugiriye impuhwe zawe.
Mbega ukuntu ibyiza wageneye abagutinya ari byinshi!
Ubiha abo ubereye ubuhungiro bose,
kandi ukabibagwizaho rubanda rwose rubyirebera.
Nimukunde Uhoraho mwebwe abayoboke be mwese!
Uhoraho arinda abamwemera.
Nimukomere kandi mwireme agatima,
mwebwe mwese abizera Uhoraho!
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 3, 21-25a.28)
Bavandimwe, abantu bose baganjwe n’icyaha, bityo amategeko ya Musa yafashaga gusa kumenya icyaha. 21Ubu ngubu ariko ubutungane bw’Imana bwarahishuwe hatagombye amategeko; intangamugabo ni amategeko n’abahanuzi. 22Ni ubutungane bw’lmana butangwa no kwemera Yezu Kristu, bukaba bugenewe abemera bose nta vangura. 23Kuko bose bagomye; bakivutsa ikuzo ry’Imana. 24Ariko bahabwa kuba intungane n’ineza yayo ku buntu, babikesha gucungurwa na Kristu Yezu. 25aNi We Imana yagize intangacyiru mu maraso ye ku bw’ukwemera. 28Koko rero turahamya ko umuntu ahabwa kuba intungane n’ukwemera hatagombye ibikorwa by’amategeko.
IBANGONDIRIMBO RIBANZIRIZA IVANJILI (Zab 95 (94),1.7)
Alleluya Alleluya.
Nimuze tuvugirize impundu Uhoraho,
turirimbe urutare rudukiza!
Koko ni we Mana yacu.
Alleluya.
IVANJILI
+ Matayo (Mt7,21-27)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 21«Umbwira wese ngo ‘Nyagasani, Nyagasani’, si we uzinjira mu Ngoma y’ijuru, ahubwo ni ukora ibyo Data uri mu ijuru ashaka. 22Benshi bazambwira uwo munsi bati ‘Nyagasani, Nyagasani, ese ntitwahanuye mu izina ryawe? Ese ntitwirukanye roho mbi mu izina ryawe? Ese ntitwakoze ibitangaza byinshi mu izina ryawe?’ 23Ubwo nzababwira nti ‘sinigeze mbamenya; nimwigireyo mwa nkozi z’ibibi mwe!’ 24Nuko rero, umuntu wese wumva ayo magambo maze kuvuga kandi akayakurikiza, ameze nk’umuntu w’umunyabwenge wubatse inzu ye ku rutare. 25Imvura yaraguye, imivu iratemba, imiyaga irahuha, bikoranira kuri ya nzu ariko ntiyatemba; kuko yari yubatse ku rutare! 26Naho uwumva wese aya magambo maze kuvuga ntayakurikize, ameze nk’umuntu w’umusazi wubatse inzu ye ku musenyi. 27Imvura yaraguye, imivu iratemba, imiyaga irahuha, bikoranira kuri ya nzu irahirima; ihinduka ubushingwe!»


text:
Zaburi 11:3 - Niba imfatiro zishenywe, Umukiranutsi yakora iki?
Muri iki gitondo nibajije cyane kuri iki kibazo numva kigoye gusubiza.
Natekereje ku mfatiro z’abantu nsanga ari ninshi harimo: ubuzima(santé), ubukungu, umuryango, akazi, igihugu, inshuti, urugo cyangwa urushako, etc.
Nibajije ngo mu gihe izi mfatiro zisenyutse umuntu yakora iki?
Nasanze abantu basenye zimwe muri izo mfatiro bajya bakora byinshi: kwiheba, kwimuka, kwiyanga, kwiyahura, guhungabana, kubyakira, kwiganyira...Wewe usoma iyi nkuru uzi uko wabyitwaramo cyangwa wabyitwayemo!
Maze gutekereza nasanze hari igisubizo kimwe cyonyine gihagije. Dore ngiki:
Imigani 18:10 - Izina ry’Uwiteka ni umunara ukomeye, Umukiranutsi awuhungiramo, agakomera.
Ahandi hose uhungira, ikindi cyemezo ufata ntacyo gihindura.
Kubera kumenya ubu bwihisho, ndakugira inama yo gukora ibi bintu 5 mu gihe imfatiro zawe zasenyutse:
1) Gushaka Imana; 2) Guhungira ku Mana; 3) Gusenga Imana; 4) Kwiringira no kwizera Imana; 5) Kuguma mu Mana;
Mugire umunsi mwiza mwese!
Dr Fidèle MASENGO, Foursquare Gospel Church Kimironko masengof@yahoo.fr


text:
Gusenga ni kimwe mu bikwiye kuranga umukristo nyawe. Nubwo abantu benshi batabishishikarira nk’indi mirimo yo mu matorero atandukanye nko kubwiriza, kuyobora, kuririmba n’indi, ariko gusenga niwo musingi wa byose.
Umukristo wese ushaka gukomera no kugera kure hashoboka mu Man anta yindi nzira yaca itari iyo gusenga. Uyu murimo kandi na Yesu yarawukoze. Ntabwo rero umurimo wafashije Yesu awushakamo imbaraga kandi ari umwana w’Imana, ahubwo twe dukwiye kuwukora kurushaho.
Bibiliya iduha ingero nyinshi z’abantu basenze, Imana ikabana nabo. ‘‘…Akomeza kujya apfukama gatatu mu munsi asenga mana ye…’’ Daniyeli 6:10
Petero, uwo Kristo yubatseho itorero, Yohana, uwo Imana yakoresheje akandika igitabo cy’Ibyahishuwe: Aba bombi muri gahunda zabo za buri munsi, bagiraga igihe cyo gusenga. “Nuko Petero na Yohana barazamuka bajya mu rusengero mu gihe cyo gusenga, ari cyo saa cyenda.” Ibyakozwe n’Intumwa 3:1
Intumwa Pawulo wanditse inzandiko nyinshi zo mu Isezerano Rishya, na we yagize ati, “Musenge ubudasiba.” 1 Abatesalonike 5:17.
Kwimenyereza gusenga kwa Daniyeli kwari kuzwi neza n’abanzi be. Ni na byo bamuzijije. “…akomeza kujya apfukama gatatu mu munsi asenga Imana ye, akayishimira nk’uko yari asanzwe agenza. Bukeye ba bagabo baraterana, baragenda basanga Daniyeli asenga Imana ye, ayinginga.” Daniyeli 6:10-11.
Usenga kwa Daniyeli kwafunze iminwa y’intare. kwanatumye umwami w’igihugu gikomeye aca iteka ati, ‘‘Nshyizeho itegeko ngo abantu bo mu butware bwose bwo mu gihugu cyanjye bajye bubaha Imana ya Daniyeli, bahindire imishyitsi imbere yayo ari yo Mana nzima ihoraho iteka ryose, ubwami bwayo ntizarimburwa kandi ubutegetsi bwayo buzageza ku mperuka…Nuko …Daniyeli agubwa neza.’’ Daniyeli 6:26-28.
Umwanditsi wa Zaburi yagize ati, ‘Uba mu rwihisho rw’Isumbabyose, azahama mu gicucu cy’Isumbabyose.’ Zaburi 91:1. Nugira ahantu wihererana n’Imana, mukajya muhahurira buri gihe, uzarushaho kuyikunda. Kandi aho hantu hazaba ari ingirakamaro mu buzima bwawe.
Imbaraga z’amasengesho zirenze ibigaragarira amaso; zirenze ibitekerezo by’abantu ndetse n’imibare yabo. Nta kirusha amasengesho imbaraga.


text:
lun.
17
janv.
2011
Uwo muryango-remezo wa Mutagatifu Teresa ni wo urugo rw’abapadiri ba Paruwasi Nyagahanga rwubatsemo. Nyuma y’aho guhera mu kwezi kwa Gicurasi 2010 abapadiri b’iyo Paruwasi baboneye ko abayobozi bawo bose bari biroshye mu mihango ya gipagani ndetse hafi ya bose mu bawugize babakurikiye, abo bapadiri biyemeje kuwuhagurukira kugira ngo bawugandure maze Padiri mukuru yiyemeza kuwubera umuyobozi. Babifashijwemo n’ikigo cy’Abenebikira nacyo cyubatse muri uwo muryango remezo, biyemje kujya bajya gusengera mu ngo z’uwo muryango remezo ngo babakangure, bagasomera Misa ndetse mu miryango yari yaraguye burundu.
Nyuma y’ingorane zitoroshye mu itangira, ubwo buryo bwaje kugira akamaro cyane ku buryo mu mezi atatu gusa, abaguye bari bamaze kugarukira Imana barengaga 20. Ubu indi miryango yari yarishyingiye gipagani irimo gukora urugendo rwo kugaruka mu nyigisho z’abagarukiramana maze bakazashyingirwa gikristu.
Imbuto z’ubwo bubyutse zagaragaye, tariki ya 02 Mutarama 2011 aho uwo muryango watunguye benshi, mu munsi mukuru witeguriye wo kwakira umusaserdoti mushya Padiri Valens Nsabamungu hamwe n’Umuyobozi w’umuryango wabo Padiri Mukuru wari umaze amezi atatu yaragiye mu butumwa bwa Diyosezi.
Ibyo birori byaranzwe n’indirimbo n’imbyino z’urubyiruko bishimiraga aho bageze mu bukristu babikesha abapadiri babo, barata n’imigambi myiza biyemeje kugira ngo umuryango remezo wabo wongere imbaraga mu bukristu no mu iterambere ryabo. Bamaze kwishyiriraho ikimina kizajya kibafasha muri ibyo bikorwa by’iterambere.
Mu magambo yavugiwe aho ngaho, ari iryavuzwe n’umwungiriza w’umukuru w’Umuryango remezo, Mukampunga Mariya Goretti, ari n’iry’uwari uhagarariye imihango Havugimana Aloyizi, bishimiye ibyo bamaze kugeraho mu kwivugurura, biyemeza kurushaho gutera imbere kugira ngo umuryango-remezo wabo, ari wo nyarurembo ya Paruwasi, uzagere aho uba irebero ry’indi miryano remezo.
Abapadiri nabo bafashe ijambo, ari Padiri Valens Nsabamungu, ari Padiri Yohani Nepomuseni Harerimana, ari na Padiri Paul Gahutu, bashimiye abo bakristu, ukuntu biteguriye uwo munsi mukuru, mu bufatanye bukomeye no mu bwitange. Iyo akaba impamvu igaragaza imbaraga n’ubwenge bifitemo byo kwiteza imbere. Babashishikarije gukora gahunda isobanutse neza y’uyu mwaka bagiye gutangira, aho bazitorera abayobozi bashya babo. Bashishikarijwe kandi kwihatira kuyoborwa muri byose n’Ijambo ry’Imana, bakarisangira, rikabafasha gukosorana kivandimwe no kwiyunga. Bityo koko umuryango remezo wabo ukaba irebero ry’indi miryango remezo mu bukristu no mu iterambere nkuko babyifuje.
Nta washidikanya ko Umurinzi w’uwo muryango-remezo twiyambaje kenshi mu rugendo rw’iryo vugurura yagize uruhare mu kwivugururira abo bana be. Nakomeze awiragirire woye kuzasubira inyuma ukundi.
Padiri Paul GAHUTU
Umuyobozi wa Paruwasi


text:
Gicumbi:NAEB n’ubuyobozi bw’Akarere baritana bamwana ku gutererana abahinzi ba Kawa
Abahinzi ba Kawa mu Karere ka Gicumbi baravuga ko kuba magingo aya iki gihingwa gisa n’ikitakibashishikaje byatewe n’uko inzego zitandukanye zifite aho zihuriye na Kawa zabatereranye.
Ibihingwa nka Kawa, Icyayi n’Ibisheke ni bimwe mu bihingwa ngengabukungu byatoranijwe guhingwa mu Karere ka Gicumbi, nyamara iyo uganiriye na bamwe mu bahinzi bakubwira ko bagorwa no guhinga kawa kuko batakibona imiti n’amafumbire bakenera, ibi bikiyongeraho igiciro umuhinzi wa Kawa ahabwa kidahura n’imbaraga atakaza.
Umusaza Kayijuka Papias w’imyaka 61 y’amavuko atuye mu Murenge wa Giti, avuga ko amaze imyaka isaga 40 ahinga Kawa, kuri we ngo kuyihinga ubu ni ukubura icyo ukora.
Yagize ati“ Kera umugabo yaguraga igare yafashe amafaranga ya Kawa, yaguriraga umugore n’umwana umwenda yagurishije Kawa, wabonana umuntu inote nshya uti ‘aya ni aya Kawa mbese umuhinzi wayo yabaga ari umukire! Ariko se ubu ninde wakubeshya ngo Gicumbi umuhinzi wa Kawa imuha amafaranga? Ubu uwampa uburenganzira izo mfite nazirandura nkahatera urutoki kuko abaruteye ejo bundi bamaze gukira kuko n’ubuyobozi bubitayeho.”
Nkurikiyinka Martin na we ni umuhinzi wa Kawa mu Murenge wa Rwamiko, kuri we ngo gucika kwa Kawa byatewe n’uko umuhinzi yibonye atakigira umukurikirana.
Ati“ mbere twabaga dufite abakozi bihariye badukurikirana bakamenya ibibazo dufite hakaba ubwo banaguhwitura igihe cyo gusazura cyageze.Nawe reba ubu ninde muyobozi wakwihandagaza akemeza ko muri Gicumbi hari amakuru afite ku gihingwa cya Kawa? Baradutereranye natwe turarekera ubu n’aho ziri ni ibiti bihagaze biri mu kigunda.”
Kuba ubuhinzi bwa Kawa muri Gicumbi bwasubiye inyuma binemezwa n’ubuyobozi bw’Akarere. Muhizi Jules Aimable,Umuyobozi w’Akarere wungirije ushinzwe ubukungu n’iterambere, yemera ko ubuhinzi bwa Kawa muri aka Karere bwasubiye inyuma.
Yagize ati“Ni byo koko Kawa iri mu bihingwa byasubiye inyuma hano, ariko iyo urebye usanga abazihingaga baratereranwe harimo nko kutabona ifumbire n’imiti ku gihe n’ibyitwa ngo birabonetse bikaza bidahagije. Ubu rero tugiye guhaguruka dufatanye n’inzego zose bireba Kawa ya Gicumbi igaruke ku isoko,tutiriwe dutinda mu kuvuga ngo byatewe n’uyu ahubwo noneho inzego zose bireba zigahagurukira rimwe umuhinzi akabona ko ashyigikiwe.”
Kuruhande rw’Ikigo cy’Igihugu gishinzwe guteza imbere umusaruro w’ibyoherezwa mu mahanga(NAEB),ari nabo batungwa agatoki cyane ku kuba baradohotse, mu gukorana bya hafi n’abahinzi bavuga ko kuba Kawa yarasubiye inyuma muri Gicumbi byaturutse ku ntege nke z’ubuyobozi n’inganda ziyitunganya kuko ngo aribo bari bafite inshingano z’ibanze mu gukurikirana abahinzi babagezaho ibyo bakenera nk’amafumbire n’imiti.
Kabagire John ukuriye NAEB mu Ntara y’Amajyaruguru aganira na IGIHE yagize ati“ Ntabwo ibyo bibazo byose wabishyira kuri NAEB kuko hari utundi Turere abahinzi bahagurukiye guteza imbere Kawa nka Gakenke na Rulindo kubera ko abayobozi baho babishyizemo ingufu bakatwegera natwe tukabafasha kubona ibyo abahinzi bifuza, ndatekereza ko ubwo ibijyanye n’imiti n’amafumbire bigiye kujya bigera ku bahinzi binyuze mu Nkeragutabara ibibazo bigiye gushira, ariko n’ubundi abayobozi barasabwa kubigiramo uruhare.”
Ubushakashatsi NAEB iheruka gukora muri Gicumbi mu mwaka wa 2015, bugaragaza ko ubuhinzi bwa kawa bukorerwa mu mirenge 18 kuri 21 igize aka Karere bugakorwa n’abahinzi 11,783, bose hamwe bafite ibiti 2,271,589 biteye ku buso bungana na ha 1,046.318.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Akamaro ka potasiyumu mu mubiri
Potassium (soma potasiyumu) nayo ni umwe mu myunyu ngugu y’ingenzi mu mubiri wacu. Buri munsi hagati ya 2500mg na 4700mg zayo ziba zigomba kuboneka mu byo turya. Gusa burya guteka ibiryo ukabitinza ku ziko kimwe no kubikaranga cyane biri mu bigabanya ingano ya potassium muri byo.
Akamaro kayo ku buzima
Akenshi potassium na sodium biragendana kandi iyo kimwe kibaye cyinshi bituma ikindi kigomba kugabanyuka.
Umumaro wayo w ingenzi uboneka mu rwungano rw’imyakura aho igira akamaro mu ijyanwa n’ivanwa ry’ubutumwa mu bwonko (transmission de l’influx nerveux).
Si ibyo ikora gusa kuko inafasha mu ikorwa rya za poroteyine no kubaka imikaya ikomeye.
Inafasha mu gushwanyaguza ibinyamasukari bigakurwamo ingufu umubiri wacu ukenera buri munsi. Ikindi ni uko ifasha mu kugabanya igipimo cya sodium bityo bikarinda kurwara umuvuduko udasanzwe w’amaraso
Ingaruka iyo ibaye nkeya
Icya mbere nkuko twabivuze, iyo potassium igabanyutse bituma igipimo cya sodium kizamuka bityo bikaba byatera umuvuduko udasanzwe w’amaraso
Ikindi kandi bigira ingaruka mu mikorere y’imikaya aho umubiri utentebuka
Kugabanyuka kwayo bitera kwiheba no kwigunga
Bitewe na wa muvuduko udasanzwe w’amaraso, bitera umutima gutera nabi
Ingaruka iyo ibaye nyinshi
Imikorere y’ubwonko n’urwungano rw’imyakura muri rusange, bishingira ku gipimo cya potassium mu mubiri. Iyo ibaye nyinshi bitera umutima kwikanya ku buryo budasanzwe.
Bitera kandi imikorere mibi y’ubwonko no gutera indihaguzi
Ubwinshi bwayo bugabanya sodium bityo bigatuma umubiri utakaza amazi menshi
Ku bantu bashaka gutakaza ibiro, akenshi potassium yabo iriyongera bityo ugasanga umutima wabo uhora udihagura. Ibi biba no ku bantu bakunda kwiyiriza ubusa, kwiyicisha inzara, no kunywa aho kurya. Aba rero baba biyongerera ibyago byo kurwara indwara zinyuranye z’umutima.
Tuyisanga hehe?
Ibyo kurya binyuranye tuyisangamo. Kandi ibyo kurya biyifite ari nyinshi kuruta sodium ni byiza cyane. Ibyo twavuga
Avoka
Imboga rwatsi
Imineke
Amapapayi
Inyanya
Ibishyimbo byumye
Amafi
Epinari
Amashu
Ibirayi
Tungurusumu
N’imbuto muri rusange.
Source umuti


text:
Hari abagabo benshi usanga barara ukubiri n’abagore babo cyangwa banararana akaba adashobora kuba yakorana nawe imibonano mpuzabitsina kandi ari umugore we w’isezerano.
Aha wakwibaza uburyo umugabo yazinukwa umugore we kandi ari we wamuhisemo amushaka. Ibi byose nibyo tugiye kurebera hamwe mu rwego rwo kubaka umuryango ubereye igihugu.
1.Kuba umugore afite ibibazo mu myanya myibabarukiro atabizi
Iyo ufite ikibazo ku myanya ndangagitsina ni kimwe mu bintu bishobora gutuma umugabo wawe akuzinukwa kuko ubwo burwayi bushobora guteza ubundi burwayi nko kuba wagira umwuka utari mwiza mu gitsina cyangwa ukaba wabura burundu ububobere kandi ari kimwe mubyo abagabo bakunda.
2.Kuba udashimishwa n’imibonano mpuzabitsina:
Hari abagore benshi usanga ibijyanye nimibonano mpuzabitsina atari ikintu kibashishikaza , yanabikora akabikora nko kuzuza inshingano nk’umugore bigasa nko kwikiza umugabo. Iki kiri mu byatuma umugabo aguhurwa kuko nta byishimo umuha, ahubwo bikaba byatuma aguca inyuma.
Aha abafite iki kibazo byaba byiza bagiye babiganiraho n’abagabo babo cyangwa bakajya kwa muganga.
3. Isuku nke ku mubiri:
Buri kintu cyose buriya iyo urebye neza usanga gikenera isuku. Hari abagore benshi birirwa mu kazi ntibisigarize umwanya wo kwiyitaho. Burya umugabo uko yagusize iyo ariko agusanze byongeye akagsiga wenda uri mu mirimo akayigusangamo nta kwisukura, biramubabaza, bikaba byarangira agutaye akigira mu bandi.
4.Kugira ibibazo ukabihisha
Ni ibintu bike ushobora gukora ufite ibibazo bikagenda neza. Niyo mpamvu utakora imibonano mpuzabitsina ufite ibibazo ngo ibashimishe mwe muyikora. Ni byiza ko mugihe waba ufite ikibazo wakiganiriza umukunzi wawe mu rwego rwo kugishaikira umuti ibintu, ubundi mukaza kwinjira mu gikorwa mwese mufite umwuka umwe.
Ni byiza ko tumenya ibintu byazana agatotsi mu mubano nabo dukunda mu rwego rwo gusigasira urukundo rwacu.


text:
Heman Worshipers International yateguye igitaramo yatumiyemo amatsinda n’abahanzi bakomeye mu Rwanda
Itsinda ry’abaririmbyi Heman Worshipers International ryamenyekanye cyane ku indirimbo Nimetosheka ryateguye igiteramo ryatumiyemo amatsinda n’abahanzi bakomeye mu Rwanda barimo Alarm Ministries, True Promises, Healing Worship Team, Gisubizo Ministries hamwe n’abahanzi Israel Mbonyi ndetse na Patient Bizimana.
Iki gitaramo kiswe ‘’Kuramya Imana ni ijuru ku isi 2016’’ kizaba tariki ya 09/10/2016, kikazabera ku rusengero rwa CLA (Christian Life Assembly) ruherereye i Nyarutarama, kikazanaberamo igikorwa cyo kumurika ku mugaragaro Alubumu yabo nshya y’indirimbo z’amashusho.
Igitaramo cya Heman Worshipers International kizatangira sa cyenda z’umugoroba, uretse aya matsinda y’abaririmbyi muri iki gitaramo hazaba harimo n’umwigisha w’ijambo ry’Imana ari we Pastor Julienne Kambanda.
Heman Worshipers isanzwe ikorera umurimo w’Imana mu itorero ryitwa Eglise de Louange riherere i Gikondo mu mujyi wa Kigali, ariko ikaba ikunze kwitabira ibitaramo hirya no hino mu mujyi wa Kigali.
Innocent K/Agakiza.org


text:
Yesu arakumva
Yesu yemeye kubatirizwa muri Yorodani kugirango yisanishe natwe, iyo niyo mpamvu ikomeye y’ingenzi yabimuteye. We yari umunyakuri kandi yari umwere nta cyaha na kimwe yari yarigeze akora, ariko yemeye kwibira muri yorodani yari yarabatirijwemo abari abanyabyaha, abari abicanyi, abagome ndetse n’abajura n’abandi bari babi bikabije.
We wari igisubizo kimwe rukumbi cy’iyi si yemeye kwibira mu mazi yari yarinjiwemo n’abari barakoze ibyaha. Niyo mpamvu ingorane n’ibibazo byawe Yesu ashobora kubyumva kuko azi neza uburibwe bwabyo.
Oya ntago Yesu yagumye mu ijuru aho abamarayika bamusingiza gusa ahubwo yemeye kumanuka aza mu isi abaho ubuzima nkubwo abantu tubamo, kugirango aduture imitwaro iremereye twari twikoreye.
Umuntu ashobora kutamenya ikigukwiriye ariko Yesu arakizi neza!
Nkuko amubyeyi yifata imbere y’abana, yumva ibyo bamusaba, atanga ibikenewe, mbese akurikirana ubuzima bwabo bwa buri munsi niko Yesu ameze. Amenya ibyo umuryango we ariwo twebwe ukeneye.
Byarashobokaga cyane ko Yesu avukira mu muryango ukomeye, cyangwa se akavukira muri hoteri, aho aboroheje byari kubamerera bite ko ubanza batari no kumenya ayo makuru!
Yesu yabibonye kare yicira bugufi kugirango ahe amahirwe n’abitwa ko boroheje ngo nabo babashe kumubona, aha niho yahuriye na bwa buzima bugoranye, umuryango yavukiyemo wari uworoheje arangije avukira no mu icumbi ahantu hatari aho kubahwa rwose.
Kuko tudafite umutambyi mukuru utabasha kubabarana natwe mu ntege nke zacu, ahubwo yageragejwe uburyo bwose nkatwe, keretse yuko atigeze akora icyaha. Abaheburayo 4.15
Aya magambo aratwereka byukuri ko Yesu nawe ubwe yageragejwe ndetse ko abasha no kubabarana natwe mbese yananirwa kudutabara mu bitugerageza?
Oya ahubwo ubwo yababajwe no kugeragezwa ubwe, abasha no gutabara abageragezwa bose. Abaheburayo 2.18
Muri make ibibazo waba ufite ibyo aribyo byose, amasengesho usenga ndetse na cya gihe uba utakibasha kuvuga Yesu we arakumva, ni inshuti nyanshuti ntiyakwirengagiza kuko azi ubusharire bw’ingorane cyane ko nawe yahuye nazo
Isengesho
Mwami Yesu urakoze ko unyumva mu ngorane zanjye zose. Ntago nshaka kuyoborwa n’umubiri wanjye ahubwo ndashaka ko wowe ukorera umurimo wawe muri njye, Amen.


text:
Ubuyobozi bw’Umurenge wa Gisenyi, buvuga ko buhangayikishijwe n’abayoboke b’idini ry’abayehova bavuga ko badashobora kwitabira gahunda ya Mituweli ndetse bakaba baranze no kugira uruhare mu kwicungira umutekano, kandi ibi byose bifitiye umunyarwanda akamaro.
Umunyamabanga nshingwabikorwa w’Umurenge wa Gisenyi Mugisha Honore, mu nama y’umutekano y’umurenge yagaragaje ko abahamya ba Yehova badakozwa gahunda ya Mituweli, ndetse bakaba baranze no gutanga n’umusanzu w’umutekano.
Ubusanzwe amafaranga y’umutekano atangwa n’abaturage bishyira hamwe bagahemba bamwe muri bo babacungira umutekano.
Mugisha yagize ati “Ni ikibazo, iyo babwiwe gutanga amafaranga y’umutekano barabyanga, bakavuga ko umutekano ugomba kurindwa n’abasirikare n’abapolisi, ibi bigomba guhinduka ntituzabyihanganira nk’ubuyobozi.”
Uyu muyobozi yakomeje avuga ko Abayehova bamubwiye ko imyemerere yabo itabemerera gutanga Mituweli kuko ngo babifata nko kujya mu ishyirahamwe.
Col. Kayumba Alexis, Umuyobozi w’Ingabo mu turere twa Rubavu, Nyabihu na Ngororero, avuga ko ari ikibazo gikomeye kuba hari umunyarwanda wumva ko atagomba gutanga Mituweli, akavuga ko ubwabyo ari ukurwanya gahunda za Leta.
Yagize ati “Kuba batemera gutanga Mituweli ni ukurwanya gahunda za Leta, none se iyo barwaye ni Yesu umanuka akaza kubavura?.”
Mugiraneza Jean Aime, umwe mu bahamya ba Yehova, yahamije ko impamvu batitabira izi gahunda ari uko zihabanye n’amahame agenga imyizerere yabo.
Yagize ati “Twe hari imyemerere dufite kandi tugomba kubahiriza, ku kibazo cy’umutekano nta muyehova wemerewe kuba umusirikare cyangwa umupolisi, gusa twemera ko izo nzego zibaho.
Naho kuba tudatanga amafaranga y’umutekano, Imana ni yo icunga umutekano ndetse n’Ingabo na Polisi, sinzi andi mafaranga baba badusaba icyo agomba gukora?”
Naho ku kibazo cya Mituweli yagize ati “Mituweli ni nk’ishyirahamwe, kandi imyemerere yacu ntitwemerera kuba mu ishyirahamwe, uretse ishyirahamwe riganisha ku kwigisha Yehova.”
Uretse kuba aba bahamya ba Yehova batemera Mituweli n’amafaranga y’umutekano, ngo ntibanemera kujya mu itorero ry’igihugu.
kura December 2016
Ibyo uyu muyobozi avuga ku bijyanye no kuba Abahamya ba yehova badatanga mituelle de Sante ni ikinyoma cyambaye ubusa .Azazenguruke igihugu cyose azasanga abayehova hafi ijana ku ijana batanga mituelle nutayitanga ni ku mpamvu ze bwite wenda nko kuba ari umukene kandi n’abakene Leta yacu irayibatangira ariko areke kubyitiranya na gahunda y’idini cyangwa imyemerere. Ku bijyanye n’umutekano wo nta muhamya n’umwe utabona akamaro k’umutekano gusa ibyo bigomba gukorwa n’inzego za Leta zizwi zishinzwe umutekano ubundi abaturage bagafatanya nazo mu kuziha amakuru y’abashobora kuwuhungabanya. Ibindi bisobanuro ku bijyanye n’imyizerere y’abahamya ba Yehova mwasura urubuga www.jw.org/rw
Mugabowibanze Cyprien September 2016
Birashoboka ko nyakubahwa Gitifu Mugisha Honorée yaba abaye gitifu vuba. Niyibaze ukuntu ibihumbi birenga 5000 Mu gihugu, Rubavu yaba ariyo igize ikibazo Mugisha ahageze? Nyakubahwa Mu Rwanda abahamya babanye neza na Leta. Have witera Umutekano muke hagati yabahamya na Leta yacu dukunda. ESE watubwira amazina yababivuze?
Ugukunda M. Cyprien. 0788483347. Mpamagara Tuvugane
John September 2016
Ibi ntaho bihuriye n’ukuri kuko imyemerere y’abahamya ni imwe.Abaze Mayor cg uwo yasimbuye Manizabayo Clarisse arasanga abahamya ari intangarugero muri mutuel muri Rubavu.
John September 2016
Nyuma yuko iyi nkuru isohotse mu izuba rirashe igakurwaho nyuma yibitekerezo 608 byagaragajeko Abahamya b’i Rubavu batanga mutuel hakiri kare, uyu gitifu ntashobora kwerekana umwe mubahamya udafite mutuel yishingikirije kumyemerere. Mutuel tuyishura 100% nareke gusebanya.
aime kwiriha September 2016
ibi nukubeshya kuko batanga mituelle kuko barivuza kandi bakoresha ubwisungane nkabandi bose .ahubwo murebe ko abo atari ababiyitirira kubwimpamvu zabo bwite .uwo muyobozi nashake amakuru nyayo .
CLAUDE September 2016
Uyu muyobozi ararabeshya Abahamya bab Yehova batanga mutuelle 100%. ahubwo abirebe neza atataba ari abiyitiria iryo dini rwose.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
18
févr.
2011
ISOMO RYA MBERE
Mwene Siraki (Sir 2, 1-11)
1Mwana, niba wiyemeje gukorera Uhoraho, tegura umutima wawe kuzihanganira ibigeragezo. 2Umutima wawe uzabe umunyamurava kandi ugire ibitekerezo bihamye; ntugakangarane mu gihe cy’amakuba. 3Uzamukomereho woye kumutatira, bityo uzakuzwa ku munsi wawe wa nyuma. 4Ibikubayeho byose ujye ubyemera, kandi ujye wihanganira amagorwa aguca intege; 5kuko zahabu isukurirwa mu muriro, n’intore zikagaragarira mu makuba. 6Uziringire Uhoraho azagutabara. Uzajye unyura inzira iboneye kandi umwizere.
7Mwebwe abatinya Uhoraho nimutegereze imbabazi ze, kandi ntimudohoke hato mutazarimbuka. 8Mwebwe abatinya Uhoraho nimumwiringire, ibihembo byanyu ntibizigera bibura. 9Mwebwe abatinya Uhoraho nimwizere ibyiza bibagenewe, birimo ibyishimo bihoraho n’imbabazi. 10Nimusubize amaso mu bisekuru bya kera murebe: ni nde wiringiye Uhoraho maze agakorwa n’ikimwaro?Cyangwa ni nde watinye Uhoraho maze akamutererana? Ni nde wamwiyambaje akamusuzugura? 11Koko rero Uhoraho ni Nyir’imbabazi n’impuhwe, akiza ibyaha kandi agatabara mu gihe cy’amakuba.
ZABURI (Zab37 (36), 3-4,18-19, 27-28, 39-40ac)
Inyik/ Ujye wiyegurira Uhoraho kandi umwiringire.
Iringire Uhoraho kandi ugenze neza,
kugira ngo ugume mu gihugu kandi uhagirire amahoro.
Nezezwa n’Uhoraho,
na we azaguha icyo umutima wawe wifuza.
Uhoraho ateganya iminsi y’ab’indakemwa,
n’umugabane wabo uzahoraho ubuziraherezo.
Bazakorwa n’ikimwaro igihe cy’amage,
N’igihe cy’inzara bazarya bahage.
Irinde ikibi maze ukore icyiza,
Ni bwo uzagira aho utura ubuziraherezo;
kuko Uhoraho akunda ibitunganye,
kandi ntatererane abayoboke be.
Agakiza k’intungane gaturuka kuri Uhoraho,
ni we buhungiro bwazo igihe cy’amakuba.
Uhoraho arabafasha, akabarokora,
kuko ari we bahungiyeho.
IBANGONDIRIMBO RIBANZIRIZA IVANJILI (Gal 6, 14)
Alleluya Alleluya.
Nta kindi twakwiratana kitari umusaraba wa Nyagasani
Ni wo iby’isi bitubambiweho, natwe tukaba tubibambiweho.
AlIeluya.
IVANJILI
+ Mariko (Mk 9, 30-37)
Muri icyo gihe, 30Yezu yambukiranya Galileya ari kumwe n’abigishwa be, ariko ntiyashakaga ko babimenya. 31Yigishaga abigishwa be ababwira ati «Umwana w’umuntu agiye gushyirwa mu maboko y’ abantu, bakazamwica, ariko yamara gupfa akazazuka ku munsi wa gatatu.»32Iryo jambo ariko ntibaryumva, batinya no kumubaza. 33Nuko bagera i Kafarinawumu. Bari mu nzu Yezu arababaza ati «Mu nzira mwajyaga impaka z’iki ?»34Baraceceka, kuko mu nzira bari bagiye impaka zo kumenya umukuru muri bo. 35Amaze kwicara ahamagara ba Cumi na babiri, arababwira ati «Ushaka kuba uwa mbere azigire uwa nyuma muri bose, abe n’umugaragu wa bose.» 36Nuko afata umwana amuhagarika hagati yabo, aramuhobera, arababwira ati 37«Umuntu wese wakira umwana nk’uyu nguyu ari jye abigirira, ni jye aba yakiriye. Kandi unyakira wese si jyewe aba yakiriye, ahubwo aba yakiriye Uwantumye.»


text:
Uwo muhanda wacitsemo ibinogo mu bice bimwe na bimwe. Ahandi wariyashije na rigore itwara amazi yarangiritse kuburyo amazi ameneka mu muhanda. Ibyo bituma ibinyabiziga biwukoresha bikarita aho hangiritse kuburyo byatera impanuka.
Kalisa, umwe mu bawukoresha, agira ati “Ni umuhanda ufite akamaro uhuza uturere twinshi mu Rwanda ndetse uduhuza na Kongo. Wangiritse cyane byabangamira imigenderanire. Hagira igikorwa ukitabwaho.”
Ubuyobozi bw’Akarere ka Nyamagabe buvuga ko ikibazo cy’uwo muhanda bukizi. Bakigejeje ku kigo cy’igihugu gishinzwe iterambere ry’ubwikorezi (RTDA) kandi ngo hari ikigiye gukorwa; nkuko Kabayiza Lambert, umuyobozi w’akarere ka Nyamagabe, wungirije ushinzwe iterambere ry’ubukungu, abisobanura.
Agira ati “Mu by’ukuri turabibona! Ni umuhanda urimo ibinogo wakozwe cyera! Ni umuhanda wo ku rwego rw’igihugu uduhangayikishije. RTDA, igikorwa cyo kugira ngo umuhanda uzakorwe, ikigeze kure! Batugaragariza ko ingengo y’imari yo gukora uwo muhanda, ubushobozi buhari.”
Akomeza avuga ko ikizabanza ari uguha ingurane abaturiye uwo muhanda kuko bazawagura. Muri Gashyantare 2017 nibwo biteganyijwe ko imirimo yo gusana uwo muhanda bizatangira.
Umuhanda Huye-Nyamagabe-Kitabi ni igice cy’umuhanda mpuzamahanga wa Huye-Nyamagabe-Kitabi-Nyamasheke-Rusizi. Uhuza uturere dutandukanye tw’u Rwanda na Repubulika Iharanira Demokarasi ya Kongo.
Igice cya Nyamasheke n’ikiva ku Kitabi cyarakozwe. Hasigaye gusanwa icya Huye-Nyamagabe-Kitabi.
Ibitekerezo ( 4 )
KADUHA
NYAMAGABE
UMUHANDA.UMEZENA
BICYANE.!IMODOKA.YATOGOKA!MUTABARE?
Mwabanje mugakora muri nyaruguru naho mukashyiramo kaburimbo mubona idakenewe?
mabanje mukora no muri nyaruguru nawo ukamera neza.
ariko ye murahaze, ubuse uwemewe hashize imyaka nimyaka Huye-Nyaruguru utaranatangira gukorwa babanje ariwo baheraho, namba nuwo wigeze gukorwa


text:
Bukure : Abaturage barishimira ibyiza SACCO yabagejejeho
Inyubako ya sacco Bukure yatashywe ku mugaragaro Ubwo hatahwaga ku mugaragaro inyubako ya sacco y’umurenge wa Bukure mu karere ka Gicumbi irangiye itwaye amafaranga arenga miliyoni makumyabiri n’eshatu (23589135frw) yatanzwe n’abanyamuryango bayo ndetse n’abaturage muri rusange. Madamu Mutumwinka Console watanze ubuhamya akaba yashimiye sacco kuko yamukuye mu bukene mu gihe yari ageze mu cyiciro cy’ubukene agera n’aho gutangirwa mutuelle... Read More
Gicumbi : MINICOM n’Akarere birasuzuma ishyirwamubikorwa ry’amasezerano bagiranye binyujijwe muri SACCO
Minisiteri y’ubucuruzi n’akarere ka Gicumbi barasuzumira hamwe amasezerano bagiranye ajyanye no kwakira no gutanga amafaranga atangwa na ba Rwiyemezamirimo binyuze kuri nkunganire (vouchers), bakareba niba yaratanzwe neza kandi iyi gahunda ikaba yarageze ku ntego zayo. Inama yari irimo Umuhuzabikorwa wa gahunda y’ubujyanama mu bucuruzi (“PROBA” Proximity Business Advisory) na Hangumurimo, Kabahizi Jean Jacques avuga ko hasobanuwe ko amafaranga... Read More
Banki zikorera mu karere ka Gicumbi zigiye kuvugurura imikoranire na Hanga Umurimo
Mu rwego rwo kureba uko abibumbiye muri HANGA UMURIMO mu Karere ka Gicumbi barushaho kugira imikoranire myiza n’ amabanki kuri uyu wa Kabiri tariki ya 05 Werurwe 2013 mu cyumba cy’ Inama cy’ Akarere ka Gicumbi habereye inama yahuzaga ba Rwiyemezamirimo bagize Hanga Umurimo ndetse n’ abayobozi b’ amabanki akorera muri aka karere biga kuvugurura imikoranire hagati yabo. Uhagarariye hanga umurimo muri MINECOFIN, Albert Bizimana yatangarije... Read More
Rwanda : Gicumbi – abanyamabanga nshingwabikorwa barasabwa kumenya imikorere y’Imirenge Sacco
Abanyamabanga nshingwabikorwa bari munama Mu gihe Imirenge Sacco sako yo mu karere ka Gicumbi imaze iminsi abakozi bayo banyereza amafaranga y’abaturage ubuyobozi bw’akarere ka Gicumbi burasaba abanyamabanganshingwabikorwa b’imirenge kugenzura imikorere y’Imirenge Sacco. Mu nama y’umutekano yaguye yabaye kuri uyu wa 31/12/2012 yagarutse ku micungire mibi y’amafaranga y’abaturage babitsa mu mabanki y’imirenge Sacco. Aha umuyobozi w’akarere... Read More


text:
Gatsibo: Ibigo by’imali birasabwa kwita ku mutekano w’umutungo w’ababigana
Bamwe mu bahagarariye ibigo by’imali bikorera mu Karere ka Gatsibo Abayobozi b’ibigo by’imari byose bikorera mu karere ka Gatsibo, bibukijwe ko bagomba kwita kumutekano w’ibigo bayobora ndetse n’umutekano w’amafaranga y’abaturage, kuko aribwo ababagana bazarusaho kubizera. Ibi aba bayobozi babyibukijwe n’umuyobozi w’Akarere ka Gatsibo wungirije ushinzwe ubukungu n’iterambere Habarurema Isaei, ku wa kabili tariki 6 Mata 2014 mu... Read More
Rusizi: Abacunga mutungo w’ibigo by’imari biciriritse barasabwa kwirinda kunyereza amafaranga y’abaturage bababikiye
Abacungamutungo b’ibigo by’imari biciriritse byo mu turere twa Rusizi na Nyamasheke barasabwa gukorana ubunyangamugayo akazi kabo kugirango babashe gucunga amafaranga y’abaturage baba barababikije. Ibyo babisabwe n’umuyobozi w’inama y’ubutegetsi w’ihuriro ry’ibigo by’imari biciriritse mu Rwanda (AMIR), Nzagahimana J.M.V. mu mahugurwa ajyanye no gucunga amafaranga ya rubanda baba barabikijwe yabereye mu murenge wa Kamembe mu... Read More
Gicumbi : MINICOM n’Akarere birasuzuma ishyirwamubikorwa ry’amasezerano bagiranye binyujijwe muri SACCO
Minisiteri y’ubucuruzi n’akarere ka Gicumbi barasuzumira hamwe amasezerano bagiranye ajyanye no kwakira no gutanga amafaranga atangwa na ba Rwiyemezamirimo binyuze kuri nkunganire (vouchers), bakareba niba yaratanzwe neza kandi iyi gahunda ikaba yarageze ku ntego zayo. Inama yari irimo Umuhuzabikorwa wa gahunda y’ubujyanama mu bucuruzi (“PROBA” Proximity Business Advisory) na Hangumurimo, Kabahizi Jean Jacques avuga ko hasobanuwe ko amafaranga... Read More
Rwanda | Gakenke: Amabanki aratungwa urutoki mu kudindiza gahunda ya Hanga umurimo
Amabanki yose ntiyatanze inguzanyo za Hanga umurimo nk’uko yabyemeye. Umukozi wa Minisiteri y’Inganda n’Ubucuruzi ushinzwe ubujyanama muri Gahunda ya Hanga Umurimo mu Karere ka Gakenke, Uwera Jean Claude, atangaza ko amabanki atakoze ibyo yemeye itanga inguzanyo ku mishinga yatoranyije muri gahunda ya Hanga umurimo. Uyu mukozi asobanura ko mu mishinga 20 yatoranyije mu Karere ka Gakenke, ine gusa ari yo yabonye inguzanyo ikaba yaratangiye... Read More
Rwanda : Amafaranga atangwa n amabanki si ayo gukoresha mu byo atagenewe. – Umukozi wa SORWAFFA
Niyomusabye Aime – Emmanuel Umukozi wa SORWAFFA Abantu 40 bo mu turere twa Nyanza na Ruhango byagaragaye ko bafite imishinga yizwe neza muri gahunda yo kwihangira imirimo ubwo bahabwaga amahugurwa yo kuva tariki 19 kugeza 22/03/2012 i Nyanza muri Heritage Hotel bibukijwe ko amafaranga atangwa n’amabanki atari ayo gukoresha mu byo bishakiye. Ibyo byagarutsweho na Niyomusabye Aime – Emmanuel, umukozi w’ikigo cya SORWAFFA gishinzwe guhuza... Read More


text:
Path
- Weekend
- Culture & Art
ibirori
-
Rev Past Masumbuko yahuguye abashumba ba ADEPR kugaruka ku ntego nzima yo gukorera Imana
Umushumba w’itorero rya ADEPR, Akarere ka Nyarugenge Rev Past Masumbuko Joshua yasabye abashumba basengewe ku nshingano zo kuyobora umukumbi w’Imana ko...
-
Abanyamuryango ba CEP-UR Huye basabwe gukomera ku ndangagaciro za ADEPR no kwirinda ibishuko
Umuvugizi w’itorero rya Pantekoti ry’u Rwanda akaba n’umushumba mukuru waryo Bishop Sibomana Jean yasabye abagize umuryango w’abanyeshuri b’abapantekoti biga...
-
Abantu 100 bazahabwa mitiweli, 200 bahabwe amaraso ku isabukuru y’imyaka 15 CEP/UR Huye imaze ishinzwe
Umuryango w’Abanyeshuri b’abapantekoti biga muri Kaminuza y’u Rwanda ishami rya Huye, ufatanyije na bakuru babo barangije muri iyi Kaminuza mu myaka ishize...
-
Umuhanuzi mwiza abera igisubizo abandi- Bishop Tom Rwagasana
Umuvugizi wungirije w’itorero rya Pantekoti ryo mu Rwanda ADEPR Bishop Tom Rwagasana yakebuye abahanuzi bakoresha impano zabo nabi, avuga ko ubundi...
-
Rusizi:Ubukwe bwa Mutombo wavuye mu busiribateri ku myaka 59 bwatunguye benshi
Nta mategeko abaho y’igihe umusore ashakira umugore ariko ugeze mu myaka 30 kuzamura benshi baba bamwibazaho, abandi bakavuga ko atari muzima gusa Mutombo...
-
Umuvugizi wa ADEPR yasabye abapasiteri bashya muri Paruwasi ya ADEPR-Nyanza(Kicukiro) kurangwa n’ubunyangamugayo
Umuvugizi wa ADEPR Rev Pastor Sibomana Jean yasabye abapasiteri bahawe inshingano nshya kuzarangwa n’ubunyangamugayo, bakaba intangarugero mu mirimo mishya...
-
Uwari umwicanyi yarakijijwe maze yimikirwa gukora umurimo w’ Imana
Nyuma y’imyaka 30 muri Gereza, Danny Duchene wari ufunze azira kwica abantu babiri yiteguye gutangira umurimo w’ubushumba mu itorero rya Saddle Back...
-
Rubavu: Byari agahebuzo mu Umugoroba wo kuramya no Guhimbaza Imana wateguwena Korali Evangelique
Byari umunezero ku umugoroba wo kuri iki cyumweru tarikiya 3 Mata 2016, muri salle “Umucyo Christian Center (IGB) I Rubavu, ubwo haberaga igitaramo cyiswe...
-
Bibiliya ngo yaba igiye kugezwa mu mashuri: imwe mu ngamba z’ubuyobozi bushya bw’umuryango wa Bibiliya mu Rwanda
Kuri uyu wa 14 Werurwe 2016, inteko rusange idasanzwe y’Umuryango wa Bibiliya mu Rwanda yatoye umuvugizi mukuru mushya ndetse n’umwungirije. Abo ni Mgr...


text:
sam.
16
oct.
2010
ISOMO RYA MBERE
Isomo ryo mu gitabo cy’Iyimukamisiri: Iyim 17,8-13
Imbaga y’Abayisraheli yagendaga mu butayu, 8igitero cy’Abamaleki kiraza maze kirwanya Israheli i Refidimu. 9Ni bwo Musa abwiye Yozuwe ati: «Dutoranyirize intwari maze ujye kurwanya Abamaleki; ejo nzahagarara mu mpinga ya kariya gasozi, mfite inkoni y’Imana mu kiganza cyanjye. » 10Yozuwe agenza uko Musa yari yamubwiye. Arwana n’Abamaleki; naho Musa na Aroni na Huru bazamuka mu mpinga y’ agasozi. 11Iyo Musa yabaga ateze amaboko Abayisraheli baraganzaga; naho yaba amanuye amaboko Abamaleki bakaganza. 12Hashize igihe amaboko ya Musa aza kunanirwa. Nuko benda ibuye barimwicazaho ; Aroni na Huru bakaramira amaboko ye, umwe ari mu ruhande rumwe, undi mu rundi. Bityo amaboko ye aguma hamwe kugeza igihe izuba rirenga. 13Nuko Yozuwe amarira ku bugi bw’inkota Amaleki n’ingabo ze.
ZABURI. Zab 121 (120),1-2,3-4,5-6,7-8
Inyik/ Ubuvunyi bwacu buturuka ku Mana,
yaremye ijuru n’isi!
Amaso nyahanze impinga y’ imisozi :
mbese nzatabarwa n’uvuye he? .
Ubuvunyi bwanjye buturuka kuri Uhoraho,
waremye ijuru n’isi.
Ntazareka intambwe zawe zidandabirana,
umurinzi wawe ntasinziriye.
Oya, umurinzi wa Israheli ntasinziriye, ntanahunyiza.
Uhoraho ni we murinzi n’ubwikingo bwawe,
Ahora akurengera mu rugendo.
Bityo ntuzicwa n’izuba y’amanywa,
Cyangwa umwezi wa nijoro.
Uhoraho azakurinda ikibi cyose,
Anakurindire amagara yawe.
Ni koko Uhoraho azakurinda,
Kuva uhagurutse kugeza uhindukiye,
uhereye ubu n’iteka ryose.
ISOMO RYA KABIRI
Isomo ryo mu ibaruwa ya kabiri Mutagatifu Pawulo Intumwa yandikiye Timote: 2 Tim 3, 14-17 ; 4,1·2
Nkoramutima yanjye, 3,14wowe gumya kwibanda ku byo wigishijwe kandi wakiriye udashidikanya. Uzi neza uwo ubikomoraho; 15kandi kuva mu buto bwawe wamenye Ibyanditswe Bitagatifu ; ni byo bishobora kukubera ìsoko y’ubuhanga bukuganisha ku mukiro, ubikesheje kwemera Kristu Yezu. 16Icyitwa Igitabo gitagatifu cyose cyahumekewemo n’Imana, kandi gifite akamaro mu byerekeye kwigisha no kuvuguruza ubuyobe, gukosora no gutoza umuntu iby’ubutungane; 17bityo umuntu w’Imana wese akabasha kuba igihame, kandi akabona intwaro zimufasha gukora icyiza cyose. I · 4,1 Nkurahirije imbere y’Imana n’imbere ya Kristu Yezu uzacira imanza abazima n’abapfuye, ku mpamvu y’ukwigaragaza kwe n’ubwami bwe : 2amamaza ijambo, uryigishe igihe n’imburagihe, wumvishe ingingo, utote, ushishikaze mu bwihangane butarambirwa, uharanira kujijura.
IBANGONDIRIMBO RIBANZIRIZA lVANJILi
1 Zab 145 (144),17-19
Alleluya Alleluya.
Uhoraho ni umunyabutungane mu nzira ze zose,
Uhoraho aba hafi y’abamwiyambaza,
baba barnutabaje akabumva, akabagoboka.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka Lk 18, 1-8
Muri icyo gihe, Yezu 1abacira umugani, abumvisha ko ari ngombwa gusenga iteka batarambirwa. 2Nuko aravuga ati «Mu mugi urnwe hari urnucamanza utatinyaga Irnana, ntiyubahe n’abantu. 3Muri uwo mugi hari n’umupfakazi wazaga kumubwira ati: ‘Nkiranura n’uwo duhora tuburana!’ 4Amwirengagiza igihe kirekire. Ageze aho aribwira ati ‘N’ubwo ndantinya Imana bwose kandi singire uwo nubaha, 5uriya mupfakazi wandembeje ngiye kumucira urubanza rwe rurangire, areke guhora aza kumena umutwe.’» 6Nyagasani arongera ati: «Nimwumve ibyo uwo mucamanza mubi avuga.7Imana se ni Yo yarangarana intore zayo, ntizirengere kandi ziyitakambira amanywa n’ijoro?8Ndabibabwiye: izabarenganura vuba. Ariko se igihe Umwana w’umuntu azazira, azasanga hakiri ukwemera ku isi?»


text:
sam.
02
juil.
2011
ISOMO RYA MBERE
Igitabo cy’Intangiriro (Intg 41,55-57; 42, 5-7a.17-24a)
41,55Misiri yose imaze kuyogozwa n’inzara, abantu batakira Farawo bamwaka ibyo kurya. Farawo abwira Abanyamisiri bose ati « Nimusange Yozefu, mukore icyo abategetse. » 56Inzara ikwira igihugu cyose. Yozefu ni ko gukingura ibigega byose yahunitse mu migi, agurisha Abanyamisiri ingano. Inzara iranga irakomera cyane mu gihugu cya Misiri. 57Ariko ibindi bihugu biza bigana Misiri ngo bagure na Yozefu ingano. Koko rero, inzara yari yabaye icyago ku isi hose.
42,5Bene Israheli bagera rero mu Misiri baje kugura ingano nk’abandi bahashyi, kuko inzara yari ikaze mu gihugu cya Kanahani. 6Yozefu ni we watwaraga igihugu cyose, akaba ari we uhahisha abaturage bose. Bene se rero baraza, baramuramutsa bubitse umutwe ku butaka. 7aYozefu abonye bene se arabamenya, ariko abahisha uwo ari we; ababwira abakanika. 17Nuko abafunga iminsi itatu. 18Ku munsi wa gatatu Yozefu arababwira ati « Nimukore uko ngiye kubabwira mukunde mubeho. Ntinya Imana. 19Niba muvugisha ukuri, umwe muri mwe agume ino ari imbohe mu nzu mufungiyemo. Abandi mugende mujyane ingano zo kurengera imiryango yanyu ishonje. 20Hanyuma muzagarukane murumuna wanyu w’umuhererezi, kugira ngo tuzagenzure ukuri kw’imvugo yanyu, mutazapfa mugashira. » Babigenza batyo. 21Barabwirana bati « Ni ishyano ! Twese twacumuye kuri murumuna wacu igihe yari mu kaga, yishwe n’agahinda ntitumwumve kandi atwinginga. Ni cyo gitumye natwe tugwa muri aka kaga. » Rubeni ni ko kubasubiza ati « Sinababwiye ngo ‘Mwoye guhemukira uwo mwana !’ Ariko mwanze kunyumva, none dore amaraso ye arahowe. » 23Ntibamenya yuko Yozefu ahita yumva ibyo bavugaga, kuko yari yazanye umusemuzi. 24aYozefu abasiga aho, ajya ahiherereye ararira.
ZABURI (Zab 33 (32), 2-3,10-11,18-19)
Inyik/ Uhoraho, ineza yawe iraduhoreho,
nk’uko amizero yanjye agushingiyeho.
Nimusingize Uhoraho mucuranga icyembe,
munamucurangire inanga y’imirya cumi.
Nimumuririmbire indirimbo nshya,
mumucurangire binoze muranguruye amajwi !
Uhoraho yaburijemo imigambi y’amahanga,
ibitekerezo by’imiryango abihindura ubusa.
Nyamara umugambi w’Uhoraho ugumaho iteka ryose,
n’ibitekerezo by’umutima we bigahoraho,
uko ibihe bigenda biha ibindi.
Uhoraho ni we uragira abamwubaha,
akita ku biringira impuhwe ze,
kugira ngo abakize urupfu,
Anababesheho mu gihe cy’inzara.
IBANGONDIRIMBO RIBANZIRIZA IVANJILI (Mk 1, 15)
Alleluya AlIeluya.
Ingoma y’Imana iregereje : nimwemere Inkuru Nziza !
Alleluya.
IVANJILI
+ Matayo (Mt 10, 1-7)
Muri icyo gihe, 1Yezu ahamagara abigishwa be cumi na babiri, abaha ububasha bwo kuganza roho mbi no kuzirukana, n’ubwo gukiza icyitwa indwara n’icyitwa ubumuga cyose. 2Dore amazina y’izo ntumwa cumi n’ebyiri : uwa mbere ni Simoni witwa Petero, na Andereya murumuna we ; Yakobo mwene Zebedeyi, na Yohani murumuna we ; 3Filipo na Baritolomayo, Tomasi na Matayo umusoresha; Yakobo mwene Alufeyi na Tadeyo; 4Simoni w’i Kana, na Yuda Isikariyoti wa wundi wamugambaniye. 5Abo cumi na babiri Yezu abohereza mu butumwa, kandi abihanangiriza agira ati «Ntimwerekeze mu karere k’abanyamahanga kandi ntimwinjire mu migi y’Abanyasamariya ; 6ahubwo musange intama zazimiye z’umuryango wa Israheli. 7Aho munyura muvuge ko Ingoma y’ijuru yegereje.»


text:
Birakwiye kwiyambura umwenda w’ubugwari bakambara uw’ubutwari: Col. Matungo
Nyuma yuko mu Rwanda hizihijwe umunsi w’intwari, ku rwego rw’Akarere ka Ngororero ukizihirizwa mu Murenge wa Bwira. Umukuru w’ingabo muri aka karere Col. MATUNGO Charles akomeje gushishikariza More...
Rusizi: Urubyiruko rurasabwa kwigira ku banyeshuri b’i Nyange babaye intwari
Mu kiganiro cyahawe abatuye mu midugudu ya Mont Cyangugu na n’uwa Ntwali mu kagari Ka kacyangugu umurenge wa Kamembe mu karere ka Rusizi, urubyiruko rwasabwe kwigira ku banyeshuri bigaga mu ishuri ry’I More...
“Kuba intwari si ukuba wararwanye urugamba rw’amasasu gusa†– Depite Safari
Tariki ta 1 gashyantare,2012 Intumwa ya rubanda mu nteko ishinga amategeko y’u Rwanda Depite Safari Begumisa Theoneste yabwiye abaturage bo mu murenge wa Mukarange ko buri muntu wese aba ari intwari More...
Nyagatare: Kagitumba hasobanuye byinshi ku butwari –Sofiya
Amagambo y’ibirori byo kwizihiza umunsi w’intwari mu mujyi wa Nyagatare wabereye kubitaro bya Nyagatare aho bakunze kwita mu biti yibanze cyane ku ntambara yo kubohoza igihugu ifatwa nk’aho More...


text:
ven.
12
août
2011
Kenshi twibaza byinshi ku Mana, umuntu akaba yakwibaza uko isa, aho iba, ibyo ikora…Turibuka ko na Filipo, umwe mu bigishwa ba Yezu yamubwiye ati “Nyagasani, twereke So biraba biduhagije” (Yh 14,8). None rero, isura nyakuri y’Imana yaba ari iyihe? Twayibonera he? Iki kibazo nta kundi cyasubizwa, atari uguhanga amaso muntu Imana yaremye mu ishusho yayo. Uruhanga nyakuri rw’Imana rero rugaragarira mu ruhanga rw’umuntu utabara umuvandimwe we, akamubonamo na we uruhanga rw’Imana agomba kwitaho no kugirira neza.
Ubwiza bw’uru ruhanga ni uko atari ngombwa ko ruba uruhanga rw’umuntu wemera cyangwa se akaba ari uwo mu idini iri n’iri. Uru ruhanga rutabara, rwita ku wundi, ku mbabare, rushobora kugaragarira kuri buri wese, tutitaye ku bwoko, k’umuco, ku idini, ku gihugu cyangwa se k’ubukungu kuko twese twaremwe n’Imana imwe tukaba turi ishusho yayo nyanyo. Uruhanga rw’Imana ntabwo ari ngombwa ko ruba rwa rundi rwibera gusa mu masengesho. Uruhanga rw’Imana ni rwa rundi rukebuka ubabaye maze rukamwegerana impuhwe n’ineza bikiza, maze rwaba ari uruhanga rugerageza gutura Imana mu isengesho uko bwije nuko bukeye, rukarushaho kugira neza rubengerana ineza y’Imana rukomora muri uwo mubano n’Imana dukomora mu isengesho.
Icyo dusabwa rero nk’abantu bamenye Imana, bazi ko ifite uruhare rukomeye kandi ntasimburwa mu buzima bwacu, ni ukugerageza kurushaho kugaragaza iyo sura y’Imana. Akenshi hari igihe twibwira ko kugira neza ari ugutanga ibintu, ari ugukora igikorwa gifatika cyane cyane iyo uri imbere y’ubabaye. Ibi nabyo ni byiza ariko kugira neza ni ugutanga ubuntu kuko igikiza umuntu cyane, ni isura abona mu maso yawe iyo umwakiriye bityo n’icyo umuhaye akabona ko giturutse k’umutima mwiza. Ushobora kumuha ibya mirenge, ariko iyo ubimuhanye umunya unamunnyega, bimutera akababaro aho kumuha ituze akeneye. Nk’uko intumwa zabigenje, zikagira ziti ari zahabu, ari feza nta na kimwe dufite, nyamara ku bubasha bwa Yezu haguruka ugende, muntu yari akwiye kumenya ko uruhanga rw’Imana rwigaragaza muri twe iyo dutabaranye mugenzi wacu umutima wuje urukundo n’impuhwe.
P. Jean Damascène MUGIRANEZA